2020-03-27 16:38 82 جار بینراوە کۆمێنت\nبەشی بیست‌و شەشەم\n(سەرۆك.. لەڕووبەڕووبونەوەی رەخنەگران نەترساوە!)\nبەشێكی كتێبی سەرۆكی سەنگاپورە، لەسەر سیاسەت‌و بریارەكانێتی دەربارەی رۆژنامەو ئازادی میدیایی، نموونەی جۆراوجۆری هێناوەتەوە كە باسی ئازادی نووسین‌و تومەت هەڵبەستن‌و بازگانی بەمیدیاكردن دەكات، رۆژنامەی: چینی، مەلاوی، بریتانی‌و ئەمریكی، لەمەیدانەكەدا هەبوون‌و بەئاڕاستەی جیاواز كەوتونەتە نووسین، سەرۆكی سەنگاپورە، جڵەوی بۆ بەرەڵڵا نەكردوون. زۆرتر مەبەستی بووە، وڵاتەكە دوای سەربەخۆیی بونیات بنێ، نەك دۆخێكی پڕ لەئاژاوەی میدیایی ئازاد بكات، لەلاپەڕە (242-256) كە هەموو نموونەی جیاواز جیاوازن، لەسەر ئازادی رۆژنامەگەری‌و هەڵوێستی سەنگاپورە. دەنوسێ:\n"تەمموزی 1993 گۆڤاری (ئیكۆنۆمیست)ی بریتانی، رەخنەیان گرتبوو لەسەر سكاڵای یاسایم لە بەرپرسێكی حكومەت‌و سەرنووسەری رۆژنامەیەكمان لەسەر بڵاوكردنەوەی نهێنی رەسمی حكومەت، نامەمان بۆ گۆڤارەكە نووسی، زانیارییەكەیان راستبكەنەوە. بەپاساوی ئەوەی بڕوایان بەڕوونكردنەوەكە نەهێناوە، بەشێكی رووكردنەوەكەیان قرتاندبووین. نامەی ترمان نارد كە ئەو بەشە قرتاوەی نامەكەش بڵاوبكەنەوە، بەڵام دیسان روونكردنەوەكەیان بڵاونەكردەوە، بۆیە بڕیارماندا پەخشكردنی گۆڤارەكە سنووردار بكەین بە (7500) ژمارە. گۆڤارەكە ناچار بوو تەواوی روونكردنەوەكەمان بڵاوبكاتەوە، ئێمەش رێگەمان دا ئازاد بن". (ل254-255)\n"سەرەڕای هێرشەكانی میدیاكان، ئامادەبووم رووبەڕوو لەتەك رەخنەگرەكاندا كۆببمەوە، ساڵی 1990 لەڕۆژنامەی (تایمز)ی لەندەنی (برنارد لڤین) لەوتارێكدا هێرشێكی توندی كردە سەرم‌و سیستەمی دادوەریشی داشۆری، زانیم كە سكاڵاكردن لەئینگلتەرا لەسەر ناوبراو، كە من ناسراو نیم لەوێ، سوودی نییە. لەبری سكاڵا نامەم بۆ نووسی‌و داوام لێكرد دیبەیتێكی تەلەفزیۆنی بكەین. جێگرەكەی وەڵامی دامەوە كە هیچ كەناڵێك بایەخ بەم كێشەیە نادات. بۆ (مارمدۆك هسیی)ی سەرۆكی (بی.بی.سی)ی كە هاورێم بوو، نووسی. بۆ نیو سەعات رازی بوو، كە بێژەرێكی بێلایەنیش دیاری بكات.. كاتێك رۆژنامەكە بەبڕیارەكەی زانی، داوای لێبوردنیان كرد رووبەڕووم ببنەوە".(ل255)\nئەمەیە سەرۆك‌و ئەمەشە لەخۆڕادیتن بەرامبەر رۆژنامەو تەلەفزیۆن. نەك خۆدزینەوە بەبیانووی ناوو ناوبانگ‌و پلەو یایە، لەم جۆرە دیبەیتانە.\nلەدرێژەی ئەم باسەدا، باسی رەخنەگرێكی توندڕەو دەكات كە ناوی (ولیام سافیر)ەو دەڵێ: ساڵەها تاوانباری دەكردم كە وەكو سەدام حسێن دیكتاتۆرم. دەڵێ..\n"ساڵی 1999 هەردووكمان لە (دافۆس) ئامادەبووین‌و بۆ ماوەی سەعاتێك، لێپێچینەوەی لەگەڵ كردم. پاشان لەبەر رۆشنایی ئەو چاوپێكەوتنە، دوو وتاری لەنیویوۆرك تایمزدا بڵاوكردەوە. رۆژنامەكانی سەنگاپورەش دەقی وتارەكانیان بڵاوكردەوە. دەركەوت لەو دیالۆگەدا من براوە بوم".(ل256)\nكۆتایی بەم بەشە بەمشێوەیە دەهێنێ: "ئەگەر لەڕووبەڕووبونەوەی رەخنەگراندا بوێر نەبوینایە، سەنگاپوریەكان وایان دەزانی لەدیبەیت دەترسین‌و رێزو سەنگمان دەدۆڕاند".\nلە بەشی (بیست‌وحەوتەم)دا باسی گەندەڵی لەهەڵبژاردندا دەكەین..


عێراق بڕیارێکی دیکەی دژی هەرێم دەرکرد\n2017-12-24 [08:15 AM]\nبەڕێوبەری گشتیی وەزارەتی بازرگانی حکوومەتی ھەرێمی کوردستان راگەیاند، حکوومەتی عێراق بڕیارێکی دیکەی دژی ھەرێمی کوردستان دەرکردووە، ئەویش لابردنی زمانی کوردییە لەسەر پسوولەی خۆراک و "ئێمە ئەو پسوولانەمان رەت کردووەتەوە ".\nعەبدولرەزاق عوسمان ناوەندی، بەڕێوبەری گشتیی وەزارەتی بازرگانی حکوومەتی ھەرێمی کوردستان بە ئاژانسی ھەواڵی زاگروسی راگەیاند: ساڵان بەشێوەیەکی گشتی پسوولەی خۆراک زمانی کوردی و عەرەبی لەسەر ھەبووە، کەچی ھەفتەی رابردوو پسوولەی نوێی خۆراکیان بۆ ئێمە رەوانە کردووە تەنھا زمانی عەرەبی لەسەر بووە و زمانی کوردی لابراوە، بۆیە ئێمەش ڕەتمان کردەوە وەریگرین و وەریشمان نەگرت.\nبەڕێوبەری گشتیی وەزارەتی بازرگانی حکوومەتی ھەرێمی کوردستان گووتی: ئەوانمان ئاگادار کردووەتەوە کە ئێمە بەو جۆرە وەریناگرین و ئەوانیش باسیان لەوەکردووە بەھۆی ھەڵەی چاپەوە زمانی کوردی لابراوە و ئێمەش پێمان گوتوون ئەمە بەھۆی پرسی سیاسییەوەیە نەک ھەڵەی چاپ بێ، بۆیە ئامادە نین ئەو پسوولانە وەرگرین و ئەوانیش تائێستا بێدەنگ و ھیچ وەڵامێکیان بە ئێمە نەداوەتەوە.\nئەم هەواڵە 4744جار خوێندراوەتەوە


وه‌زاره‌تى دارایى عێراق هۆشداریى ده‌دات\n:: AM:11:52:25/06/2019 \nفوئاد حوسێن وه‌زیرى دارایى عێراق و جێگرى سه‌رۆك وه‌زیرانى عێراق بۆ كاروبارى ئابوورى، هۆشداریى له‌باره‌ى هه‌ڵگیرسانى شه‌ڕى كه‌نداو ده‌دات و ده‌ڵێ، ئه‌گه‌ر ئەو شەڕە روو بدات ئه‌وا ئابوورى عێراق به ته‌واوى په‌كى ده‌كه‌وێ.\nئه‌مڕۆ سێشه‌م 25ى حوزه‌یران فوئاد حوسێن له دیمانه‌یه‌كدا كه به‌شێكى له ماڵپه‌ڕى به‌غداد توده‌ى بڵاو كراوه‌ته‌وه، باس له مه‌ترسییه‌كانى شه‌ڕى نێوان ئه‌مه‌ریكا و ئێران له كه‌نداو ده‌كات و دووپاتى ده‌كاته‌وه، له حاڵه‌تى هه‌ڵگیرسانى شه‌ڕێك له كه‌نداو ئه‌وا راسته‌وخۆ ئابوورى عێراق ده‌كه‌وێته ژێر مه‌ترسییه‌وه.\nله به‌شێكى دیمانه‌كه فوئاد حوسێن ده‌ڵێ، زۆرینه‌ى نه‌وتى عێراق له رێى كه‌نداوه‌وه هه‌نارده ده‌كرێ، هه‌ر رووداوێك رووبدات ئه‌وا هه‌نارده‌ى نه‌وتى عێراق ده‌وه‌ستێ و كێشه‌ى ئابوورى دروست ده‌بێت، چونكه %90ی ئابوورى عێراق پشت به نه‌وت ده‌به‌ستێ.\nوەزیری دارایی بارودۆخى ناوچه‌كه به" زۆر گرژ و مه‌ترسیدار" وه‌سف ده‌كات و باس له‌وه‌یش ده‌كات، عادل عه‌بدولمه‌هدى سه‌رۆك وه‌زیرانى عێراق پێشنیازی ناوبژیوانى بۆ ئه‌مه‌ریكا و ئێران كردووه، به‌ڵام به گوته‌ى فوئاد حوسێن بابه‌تى ناوبژیوانییه‌كه له‌سه‌ر بارودۆخى ئه‌مه‌ریكا وئێران ده‌وه‌ستێ.\nئه‌م بابه‌ته 3083 جار خوێنراوه‌ته‌وه


سه‌رۆک ئۆباما پـلانی خۆی بۆ بوجه‌ی 2014 ی ئه‌مه‌ریکا ده‌خاته ڕوو\nی مانگی چوار ١٠, ٢٠١٣\nسه‌رۆکی وڵاته یه‌کگرتووه‌کانی ئه‌مه‌ریکا براک ئۆباما پـێشنیارده‌کات له بوجه‌ی سـاڵی 2014 ی حکومه‌تی ئه‌مه‌ریکادا گۆڕانکاری له باجی سه‌ر ده‌وڵه‌مه‌نده‌کان بکرێت و هه‌روه‌ها چاکسـازی له ڕێنمایـیه‌کانی چۆنێتی پـێشـکه‌شکردنی یارمه‌تیـیه‌کانی ده‌زگای کۆمه‌ڵایه‌تی بکرێت.\nکۆشـکی سپـی ده‌ڵێت به‌پـێی ئه‌م پـلانه‌ی سه‌رۆک ئۆباما له ماوه‌ی 10 سـاڵی داهاتوودا کورتهێنانی بوجه بۆ نزیکه‌ی 2 ترلیۆن دۆلار که‌م ده‌بێته‌وه، ئه‌مه‌ش له ڕێگه‌ی به‌ده‌سـتهێنانی داهاتی نوێ و که‌مکردنه‌وه‌ی خه‌رجیـیه‌کان.\nسه‌رۆک ئۆباما ده‌خوازێت داهاتی زیاتر بێته خه‌زێنه‌ی حکومه‌ته‌وه له ڕێـگه‌ی لابردنی که‌مکردنه‌وه‌ی باجی سه‌ر کۆمپانیا و ئه‌مه‌ریکایـیه ده‌وڵه‌مه‌نده‌کان، به شێوه‌یه‌ک هه‌ر که‌سێـک یان کۆمپانیایه‌ک له ملیۆنێـک دۆلار یان زیاتر له سـاڵێـکدا په‌یدا بکات، ئه‌وا ده‌بێت به لایه‌نی که‌م به ڕێژه‌ی 30% ی داهاته‌که‌ی باج بدات.\nهه‌روه‌ها پـلانی بوجه‌که ئه‌وه‌شی له‌خۆگرتووه هه‌ردوو ده‌زگای بیمه‌ی کۆمه‌ڵایه‌تی و خزمه‌تگوزاری ته‌ندروستی ده‌ست به پاره‌وه بگرن و خه‌رجیـیه‌کانیان که‌م بکه‌نه‌وه. ئه‌م دوو ده‌زگایه‌ش خزمه‌تگوزاری پـێشـکه‌شی هه‌ژاران و که‌سانی به سـاڵاداچوو ده‌که‌ن.\nبه‌ڵام ژماره‌یه‌کی زۆری ئه‌ندامانی هه‌ردوو پارتی دیموکرات و کۆماری به‌م پـلانه‌ی سه‌رۆک ئۆباما قایل نین.\nکۆماریـیه‌کان له‌گه‌ڵ زیاکردنی باجی سه‌ر ده‌وڵه‌مه‌نده‌کاندا نیـن و ده‌ڵێن ئه‌م هه‌نگاوه ئاکامی خراپـی به‌سه‌ر بازاڕی کاردا ده‌بێت. دیموکراته‌کانیش لای خۆیانه‌وه به‌م گوشاره‌ی ده‌خرێته سه‌ر هه‌ردوو ده‌زگای بیمه‌ی کۆمه‌ڵایه‌تی و خزمه‌تگوزاری ته‌ندروستی خۆشحاڵ نین.


ڕوونکردنەوەیەک لە سەرپەرشتیاری لیواکانی کۆسرەت ڕەسوڵ عەلییەوە\nپارتی دەستپێشخەرییەک ڕادەگەیەنێت و چاوەڕوانی وەڵامی یەکێتییە\nكۆبوونه‌وه‌ی سه‌رۆكایه‌تی په‌رله‌مانی كوردستان له‌گه‌ڵ فراكسیۆنه‌كان شکستی هێنا\nوەزارەتی پێشمەرگە: تەواوی مۆڵگە و پەناگەکانی تیرۆرستانمان لە قەرەچوخ تێکدا\nشەپۆلی خۆڵبارین زیان بە کەرتی نەوتیی عێراق دەگەیەنێت\nبازرگانیی هەرێم لەبارەی دروستکردنی زەیت لە نەوت و مۆم ڕوونکردنەوە دەدات\nوەڵامێک لە هەرێمەوە بۆ بەغدا لەبارەی نەوت و گاز\nلەبارەی ڕاگرتنی دەوام بەهۆی خۆڵبارینەوە لە سلێمانی ڕوونکردنەوە دەدرێت\n’’کارەسات؛ زانیاری لەبارەی مردنی کوڕ و باوکێک لە کەلار’’\n2021.12.23 - 22:24\nسەرپەرشتیاری لیواکانی (3 و 7)ی تایبەت بە کۆسرەت ڕەسوڵ عەلی ڕایگەیاند، بڵاوبوونەوەی دەنگۆی دروستبوونی گرژی و ئاڵۆزییەک لە یەکێک لە قوتابخانەکانی شاری سلێمانی و خستنە ئەستۆی ئەوان بە هەموو جۆرێک دورە لە ڕاستیەوە و پەیوەندییان بەو ڕووداوەوە نییە.\nلە ڕوونکردنەوەیەکدا لیوا ئەیوب یوسف، سەرپەرشتیاری لیواکانی (3 و 7)ی تایبەت بە کۆسرەت ڕەسوڵ عەلی (پێنجشەممە 23ی کانونی یەکەمی 2021) ڕایگەیاند، "بڵاوبوونەوەی دەنگۆی دروستبوونی گرژی و ئاڵۆزییەک لە یەکێک لە قوتابخانەکانی شاری سلێمانی و خستنە ئەستۆی دەستەی سەرپەرشتیاری لیوای 3 و 7ی تایبەت بە هەموو جۆرێک دورە لە ڕاستیەوە."\nئاماژەی بەوەشکردووە، " دوور و نزیک پەیوەندیمان بەو بابەتەوە نیە و لێی ئاگادار نین و ئەو بەڕێزانەش نە سەر بە لیواکانی ئێمەن و نە ئاشنای ئێمەن."\nئەوەشی خستووەتەڕوو، " داواکارین هەموو دەزگا میدیاییەکان بەوپەڕی بەرپرسیارێتییەوە مامەڵە لەگەل ئەو کەیسەدا بکەن و چیتر خۆیان بەدور بگرن لە ناوزڕاندن و بلاوکردنەوەی هەواڵی نادروست، بۆیە دوپاتی دەکەینەوە کە هیچ پەیوەندیمان بەو بابەتەوە نیە و بە زوترین کاتیش داواکارین لە دەزگا ئەمنییەکان بە کاری خۆیان هەستن و لێکۆڵینەوە لەو بابەتە بکەن و بە پێی یاسا مامەلە لەگەل بکەرانی ئەو کارەدا بکرێت."\nڕوونکردنەوەیەک لەبارەی نەگەڕانەوەی داهات و خاو دابەشکردنی مووچە\n2022.01.08 - 21:34\nڕوونکردنەوەیەک لەبارەی کەیسی ئەو زیندانییەی سلێمانی کە دەوترێت خۆی کوشتووە\n2022.01.08 - 16:23\nڕوونکردنەوەیەکی نوێ لەبارەی ’’ئەو شوێنانەی سلێمانی کە کارەبای 24 کاتژمێرییان هەیە’’\n2021.12.26 - 19:22\nپەیامێک لە پارتییەوە بۆ یەکێتی.. پۆستی سەرۆک کۆمار یەکلابووەتەوە\n2022.01.10 - 12:10\nسلێمانی؛ لە چیای ئەزمەڕ کەسێک تەقە لە سێ هاووڵاتی دەکات\n2022.01.10 - 11:42\n2022.01.10 - 10:23\nپەروەردەی هەرێم لەبارەی ڕاگرتنی خوێندن بەهۆی کۆرۆناوە هاتەدەنگ\n2022.01.10 - 09:16\n2022.05.16 - 14:55


دو پەرلەمانتار: داتاکانی توشبونی کۆرۆنا لەهەولێرو دهۆک ساختەکراون\nبه‌وته‌ی دو پەرلەمانتاری کورد لەپەرلەمانی عێراق، داتاکانی تایبەت بەکۆرۆنا لەهەولێرو دهۆک "ساختەکراون‌و ژمارەکان وەهمین‌و هیچ بنەمایەکیان نییە."\nئاوێنه: ده‌قی ڕاگه‌یه‌ندراوی ئه‌و دو په‌رله‌مانتاره:\nبا لیژنە بێ ئاگاکەی کۆرۆنا چیتر بێ دەنگ بن.. داتاکانی توشبون‌و پشکنینی دهۆک‌و هەولێر ساختەکراون\nماوەی ساڵێکە مەسرور بارزانی ژمارەیەک بەرپرس و وەزیری بێ مەعریفەو بێ ئاگا لە ژیانی خەڵک کردوە بەبەڵا بەسەر ژیانی کاسپکاران و کرێکاران و شۆفێران و هاوڵاتیانی ئاسایی، لەکۆشکەکانی خۆیانەوە بەئارەزوی خۆیان بریار دەدەن بێ ئەوەی هیچ بەلایانەوە گرنگ بێت خەڵک چۆن دەژی.\nبریاری تازەی ئەم لیژنە بێ سەروبەرەی مەسرور سەپاندنی رێنمایی توندی کۆرۆناو داخستنی هۆڵەکانی وەرزش و مزگەوت و شوێنی پەرستگاکانە کە ئەم جێگایانە زۆر بەئاسانی دەتوانرێت رێنمایی تەندروستییان تێدا جێبەجێ بکرێت بێ ئەوەی دابخرێن.\nماوەی ساڵێکە لەسەر گیرفانی هەژاران بەبەهای ملیۆنان دۆلار پشکنینی کۆرۆنا بەخەڵک دەکەن تا ئێمە لەبەغداوە بەهاوکاری وەزارەتی تەندروستی عێراق و هەماهەنگی تەندروستی سلێمانی و گەرمیان تاقیگەی پشکنینی کۆرۆنامان دابینکردو ناچارمان کردن ئەوانیش دەستبەرداری ئەو بزنسە ببن.\nئێستاش لەدژایەتی سلێمانی، پارتی ژمارەی ساختەی پشکنین و توش بوو لەهەولێرو دهۆک بڵاودەکەنەوەو ترس بڵاودەکەنەوە.\nبەپێی ئەو بەڵگانەی دەست ئێمە کەوتون تەنیا پارێزگای سلێمانی و هەڵەبجە و گەرمیان و راپەرین داتای دروستی پشکنین و توشبون دەگەیەننە وەزارەتی تەندروستی عێراق، هەولێر و دهۆک ژمارەکان وەهمین و هیچ بنەمایەکیان نییە و لەدوو هەفتەی رابردوو رۆژانە کەمتر لە (۳٠٠) پشکنین کراوە لە هەریەک لە هەولێر و دهۆک لە کاتێکدا لە سلێمانی و هەڵەبجە و گەرمیان و راپەرین رێژەکە سەروو (۲٠٠٠) پشکنینە، کە ئەمەش خیانەتە لەخەڵک و فەزیحەتێکی تری حکومەتەکەی مەسرور بارزانییە.\nبێ ئەوەی فلسێک قەرەبوی ئەو خاوەن کارانە بکەنەوە پێیان دادەخەن، بێ ئەوەی هاوکاری ئەو گەنجانە بکەن ناهێڵن کار بکەن، ئەمە رێنمایی جێبەجێکردن نییە، ئەمە بازرگانی کردن و برسیکردنی خەڵکە.\nحکومەتەکەی مەسرور شکستی هێناوە لە دابینکردنی یەک جورعە ڤاکسین و عێراق نەبێت ساڵیکی تریش ئەم\nکاتە هەرەشەکانی کۆرۆنا بەردەوام ئەبێت.\nبۆیە پێویستە پەرلەمانی کوردستان بەزوترین کات دەست بە لێکۆڵینەوە و لێپرسینەوە لە لیژنەکانی حکومەت بکات کە بازارو گوزەرانی خەڵکیان خستۆتە مەترسی، ئەو لیژنەیە خۆی لە کۆرۆنا مەترسیدار ترە بۆ خەڵک.\n۲ ی نیسانی ۲٠۲۱


جگه‌ره‌کێشان له‌ناو تا‌کسى و پاس قەدەغە دەکرێت‌و سزاش بۆ ئەو شۆفێرانە دادەنرێت کە بەبێ ویستی سەرنشین رادیۆ دادەگیرسێنن\n8 مانگ لەمەوپێش\nهاوڵاتى رێناس بارزان\nبه‌ڕێوه‌به‌رى هاتوچۆى سلێمانى رایگه‌یاند، تائێستا به‌فه‌رمى بڕیاره‌که‌ى وه‌زاره‌تى گواستنه‌وه‌و گه‌یاندنیان به‌ده‌ست نه‌گه‌یشتووه بۆ قه‌ده‌غه‌کردنى جگه‌ره‌کێشان له‌ناو تاکسى و پاسدا، وه‌زاره‌تى گواستنه‌وه‌ش ده‌ڵێت وه‌زاره‌تى ناوخۆش سزاى سه‌رپێچییه‌کان دیاریده‌کات.\nرۆژى دووشه‌ممه، 9ی کانونى یه‌که‌می 2019 وه‌زاره‌تى گواستنه‌وه‌و گه‌یاندنى حکومه‌تى هه‌رێم پاڵپشت به رێنمایى رێکخراوى ته‌ندروستى جیهانى بڕیاریدا به‌قه‌ده‌غه‌کردنى جگه‌ره‌کێشان له‌شوفێرى تاکسى و پاسه‌کان، هه‌روه‌ها هاووڵاتیان له‌کاتى به‌کارهێنانى هۆیه‌کانى گواستنه‌وه‌ى گشتى تا‌کسى و پاس بۆیان نیه جگه‌ره بکێشن.\nئومێد محه‌مەد به‌ڕێوەبه‌ری گواستنه‌وه‌و گه‌یاندن رایگه‌یاند، ئه‌م بڕیاره به‌واژۆی وه‌زیری گواستنه‌وه‌و گه‌یاندن ئاڕاسته‌ی به‌ڕێوەبه‌رایه‌تی گواستنه‌وه و گه‌یاندن کراوه تاکو ئاڕاسته‌ی به‌ڕێوەبه‌رایه‌تی گواستنه‌وه‌ی پارێزگاکانی بکات.\nوتیشی «ئێمه وێنه‌یەکمان ناردووه بۆ وه‌زاره‌تی ناوخۆ تاوه‌کو به‌هه‌ماهه‌نگی له‌گه‌ڵ به‌ڕێوەبه‌رایه‌تی گواستنه‌وه‌ی پارێزگاکان بڕیاره‌کە جێبەجێ بکه‌ین به‌مه‌به‌ستی قه‌ده‌غه‌کردنی جگه‌ره کێشان له‌ناو ته‌کسی و پاسه‌کان» .\nبه‌ڕێوەبه‌ری گواستنه‌وه‌و گه‌یاندن سه‌باره‌ت به‌سزاکانی جێبه‌جێ نه‌کردنی ئه‌م بڕیاره وتی «وه‌زاره‌تی ناوخۆ هه‌ڵده‌ستێت به‌دانانی سزاکان له‌ئه‌گه‌ری جێبه‌جێ نه‌کردنی ئه‌م بڕیاره «.\nبه‌پێی بڕیاره‌که‌ى وه‌زاره‌تى گواستنه‌وه‌و گه‌یاندن، به‌کارهێنانى رادیۆ ته‌نها له‌سه‌ر داواى هاووڵاتیان ده‌بێت و له‌کاتى سەرکەوتنی هاووڵاتیان ده‌بێت رادیۆی تاکسییەکە کوژاوه‌بێت، ته‌نها له‌سه‌ر داواکارى سه‌رنشین کارى پێده‌کرێت و له‌کاتى نه‌بوونى سه‌رنشین له تا‌کسى شوفێرى تا‌کسى ئازاده له‌به‌کارهێنانى رادیۆ به‌ئاره‌زووى خۆی».\nئاماژه به‌وه‌شکراوه، به‌هه‌ماهه‌نگى له‌گه‌ڵ وه‌زاره‌تى ناوخۆ غه‌رامه‌ى گونجاو دیاریده‌کرێت، به‌مه‌به‌ستى جێبه‌جێکردنى ئه‌م رێنماییه له‌لایه‌ن پۆلیسى هاتوچۆوه.\nفه‌ره‌یدو‌ن عومه‌ر به‌رێوەبه‌ری گشتی هاتوچۆی سلێمانی له‌لێدوانێکدا به هاوڵاتى راگه‌یاند، تائێستا نووسراوی ره‌سمیان به‌ده‌ست نه‌گه‌یشتووه سه‌باره‌ت به قه‌ده‌غه‌کردنی جگه‌ره‌کێشان له‌نێو پاس و تاکسى».\n وتیشی «ئه‌گه‌ر به‌ڕێوەبه‌رایه‌تی گواستنه‌وه‌و گه‌یاندن هه‌ر سزایه‌کی دانابێت، ئه‌وا ئێمه پابه‌ندی ده‌بین و جێبه‌جێی ده‌که‌ین، به‌ڵام تائه‌م بڕیاره به‌شێوه‌ی نووسراوی ره‌سمی نه‌گاته ده‌ستمان ناتوانین هیچ سزایه‌ک دیاری بکه‌ین «.\nبه‌پێی یاسا، جگه‌ره‌کێشان له‌شوێنه گشتییه‌کان سزاکه‌ى (10) هه‌زار دیناره، به‌ڵام دیارنییه به‌پێی ئه‌و یاسایه مامه‌ڵه له‌گه‌ڵ ئه‌و که‌سانه‌دا ده‌کرێت که له‌ناو تا‌کسى و پاسدا جگه‌ره‌ده‌کێشن یاخود نا.\nرێبەر محەمەد، (34) ساڵ، ماوەی هه‌شت ساڵە شۆفێری تەکسییە، باس لەوە دەکات کە ئەو بڕیارانەی ئەم دواییە، تەواو کاری تاکسی لەبەرچاو خستووم».\nوتیشی «بۆچی ئەوەندە باسی شۆفێری تاکسی دەکرێت لەکاتێکدا کەسی خراپ لەهەموو شوێنێک و لەهەموو کارێکدا هەیە».\nهەروەها وتی «ئەو بڕیارە هیچ پیویست نیە، چونکە هەموو کەس بەپێی خۆی هۆشیاری ئەوەی هەیە زۆر دەنگی رادیۆ بەرز نەکاتەوە یان جگەرەنەکێشێت».\nئاوات شێخ جه‌ناب به‌ڕێوه‌به‌رایه‌تى نوێ بۆ چاودێرى گومرگى ده‌کاته‌وه\nبایدن بۆ سه‌رۆکایه‌تیى ئه‌مریکا ژنێکى ره‌شپێستى کرده جێگری\nئایا فاشیزمەکەی ئاردۆغان بەتەنها دژی کوردە؟\nهێزه ئه‌منیه‌کانى هه‌ولێر له په‌رله‌مانتارێکى کۆمه‌ڵ ده‌ده‌ن و پاسه‌وانێکى له‌نه‌خۆشخانه‌یه\nوه‌زاره‌تى ده‌ره‌وه‌ى عێراق سه‌ردانێکى وه‌زیرى به‌رگرى تورکیا بۆ عێراق هه‌ڵوه‌شانده‌وه\nوردەکاریی گرێبەستە نه‌وتییه‌که‌ى رۆژاڤا\n"پێویسته په‌که‌که‌و تورکیا شه‌رى خۆیان ببنه ده‌ره‌وه‌ى عێراق"\nوته‌بێژى سه‌ربازى کازمى بۆ ئه‌ردۆغان: خوێنى عێراقییه‌کان به نرخه و رێناده‌ین به هه‌ده‌ر بڕوات\nپارتى و یه‌کێتى رێککه‌وتن شه‌رى راگه‌یاندن رابگرن\nخاوه‌ن نووسینگه‌یه‌کى خانوبه‌ره له‌به‌رده‌م که‌نیسه‌یه‌ک له‌سلێمانى کۆتایى به ژیانى خۆى هێنا\nفه‌زاحه‌تى گه‌وره‌و گه‌نده‌ڵى له‌ناو وه‌زاره‌ت‌و هێزه‌کانى پێشمه‌رگه‌دایه\nعه‌بدوره‌حمان سدیق پۆستێکى باڵاى پێدرا\nبه‌غدا 300 ملیار تا 325 ملیار دینار ره‌وانه‌ى هه‌رێم ده‌کات\n5 کاژێر لەمەوپێش\n6 کاژێر لەمەوپێش\nکوردستان بێ چاپخانه ده‌مێنێته‌وه


1 Moseboken 18 NUB – پەیدابوون 18 KSS | Biblica\n1 Moseboken 18 NUB – پەیدابوون 18 KSS\n1ئینجا یەزدان لەلای دار بەڕووەکانی مەمرێ بۆ ئیبراهیم دەرکەوت، کە لە گەرمای ڕۆژدا لەبەر دەرگای چادرەکەیدا دانیشتبوو. 2ئیبراهیم سەری هەڵبڕی و بینی وا سێ پیاو لە نزیکی وەستاون. کاتێک ئەوانی بینی، لە دەرگای چادرەکەیەوە بەرەو ڕوویان ڕایکرد و کڕنۆشی برد و سەری خستە سەر زەوی.\n3ئینجا گوتی: «گەورەم، ئەگەر جێی ڕەزامەندیتم، بەسەر خزمەتکارەکەتدا تێمەپەڕە. 4با تۆزێک ئاو بهێنرێت و پێتان بشۆن، ئینجا لەژێر دارەکە پاڵ بدەنەوە. 5پارووە نانێکیشتان بۆ دێنم تاکو بەری دڵتانی پێ بگرن و پاشان تێبپەڕن، چونکە ئێوە بۆ لای خزمەتکارەکەتان هاتوون.»\nئەوانیش فەرموویان: «ئەوەی گوتت بیکە.»\n6ئیتر ئیبراهیم بە پەلە چوو بۆ ناو چادرەکە بۆ لای سارا و پێی گوت: «خێرا سێ پێوانە18:6 سێ پێوانە: عیبری: سێ سەئا، نزیکەی 16 کگم. لە باشترین ئارد بهێنە و بیشێلە و بیکە بە نان.»\n7هەروەها ئیبراهیم بۆ لای مێگەلەکە ڕایکرد و گوێرەکەیەکی ناسک و چاکی هێنا و دایە دەست خزمەتکارێکەوە، ئەویش خێرا کەوتە ئامادەکردنی. 8ئینجا دەڵەمە18:8 یان دەرەمە، قۆناغی پێش دروستبوونی پەنیر. و شیر و ئەو گوێرەکەیەی ئامادەکرابوو، هێنای و لەبەردەمیان داینا. خۆشی لەژێر دارەکە لەسەریان ڕاوەستا، کاتێک ئەوان نانەکەیان دەخوارد.\n9پاشان پێیان فەرموو: «کوا سارای ژنت؟»\nئەویش گوتی: «ئەوەتا، لەناو چادرەکەیە.»\n10ئینجا یەزدان فەرمووی: «بێگومان ساڵێکی دیکە ئەم کاتانە دێمەوە لات و سارای ژنیشت کوڕێکی بووە.»\nساراش لە پشتەوە و لەبەر دەرگای چادرەکەدا گوێی لەوان گرتبوو. 11ئیبراهیم و سارا دوو کەسی پیر و بەساڵداچوو بوون. ساراش تەمەنی منداڵبوونی بەسەرچووبوو. 12بۆیە سارا لە دڵی خۆیدا پێکەنی و گوتی: «ئایا ئێستا کە تەواو پیر بووم و مێردەکەشم پیر بووە، خۆشیم بۆ دەبێت؟»\n13ئینجا یەزدان بە ئیبراهیمی فەرموو: «بۆچی سارا پێکەنی و گوتی: ”ئایا بەڕاستی بەم پیرییەوە منداڵم دەبێت“؟ 14هیچ شتێک هەیە بۆ یەزدان ئەستەم بێت؟ ساڵی داهاتوو لە کاتی دیاریکراو دێمەوە لات و ساراش کوڕێکی بووە.»\n15سارا لە ترسا درۆی کرد و گوتی: «پێنەکەنیم.»\nبەڵام ئەو فەرمووی: «بەڵێ، پێکەنیت.»\nپاڕانەوەی ئیبراهیم بۆ سەدۆم\n16ئینجا پیاوەکان لەوێ هەستان و ڕوویان لە سەدۆم کرد، ئیبراهیمیش لەگەڵیان ڕۆیشت، تاکو بەڕێیان بکات. 17یەزدانیش فەرمووی: «ئایا ئەوەی کە بەتەمام ئەنجامی بدەم لە ئیبراهیمی بشارمەوە؟ 18بێگومان ئیبراهیم دەبێتە نەتەوەیەکی مەزن و بەهێز و هەموو نەتەوەکانی سەر زەویش لە ڕێگەی ئەوەوە بەرەکەتدار دەبن. 19لەبەر ئەوەی هەڵمبژاردووە کە منداڵەکانی و ماڵەکەی لەدوای خۆی ڕابسپێرێت ڕێچکەی یەزدان بگرنەبەر، بۆ ئەوەی ڕاستودروستی و دادپەروەری پەیڕەو بکەن، تاکو یەزدان ئەو بەڵێنە بهێنێتە دی کە بە ئیبراهیمی دابوو.»\n20ئینجا یەزدان فەرمووی: «هاوار لە دژی سەدۆم و عەمۆرا زۆر بووە و تووشی گوناهی زۆر گەورە هاتوون. 21ئەوا دێمە خوارەوە بۆ ئەوەی بزانم ئاخۆ ئەو کارەی کە کردوویانە بەو ڕادەیە خراپە کە بیستوومە. ئەگەر نا، ئەوا دەزانم.»\n22ئینجا پیاوەکان ڕوویان کردە سەدۆم و ڕۆیشتن، بەڵام ئیبراهیم هێشتا لەبەردەم یەزدان وەستابوو. 23ئیبراهیم چووە پێشەوە و گوتی: «ئایا لەگەڵ خراپەکاردا ڕاستودروستیش لەناودەبەیت؟ 24ئەی ئەگەر شارەکە پەنجا کەسی ڕاستودروستی تێدابێت، ئایا هەر لەناوی دەبەیت و لە پێناوی ئەو پەنجا ڕاستودروستەی کە تێیدایە نایبەخشیت؟ 25حاشا، شتی وا لە تۆ ناوەشێتەوە کە ڕاستودروستیش لەگەڵ خراپەکاردا بکوژیت و وەکو یەک هەڵسوکەوتیان لەگەڵ بکەیت! دوور بێت لە تۆ! ئایا دادوەری هەموو زەوی دادپەروەر نابێت؟»\n26یەزدانیش فەرمووی: «ئەگەر لە شاری سەدۆم پەنجا کەسی ڕاستودروست ببینمەوە، ئەوا لە پێناوی ئەوان هەموو شارەکە دەبەخشم.»\n27ئیبراهیم وەڵامی دایەوە: «ئێستا منێک کە خۆڵ و خۆڵەمێشم، بوێری ئەوەم هەبووە لەگەڵ پەروەردگاردا قسە بکەم، 28ئەی ئەگەر لەو پەنجا کەسە ڕاستودروستە پێنجی کەم بوو؟ ئایا بۆ پێنج کەس هەموو شارەکە وێران دەکەیت؟»\nفەرمووی: «وێرانی ناکەم، ئەگەر چل و پێنج لەوێ ببینمەوە.»\n29دیسان کەوتەوە قسە لەگەڵی و گوتی: «ئەی ئەگەر لەوێ چلی لێبوو؟»\nفەرمووی: «لەبەر خاتری ئەو چلە، نایکەم.»\n30ئینجا گوتی: «با پەروەردگار تووڕە نەبێت و قسە بکەم، ئەی ئەگەر هەر سی لێبوو؟»\nفەرمووی: «نایکەم، ئەگەر لەوێ سی ببینمەوە.»\n31ئیبراهیم گوتی: «ئیتر وا وێرام قسە لەگەڵ پەروەردگار بکەم، ئەی ئەگەر بیستی لێبوو؟»\nفەرمووی: «لەبەر ئەو بیستە وێرانی ناکەم.»\n32ئینجا گوتی: «با پەروەردگار تووڕە نەبێت و هەر ئەم جارە قسە بکەم. ئەی ئەگەر دەی لێبوو؟»\nفەرمووی: «لەبەر ئەو دەیە وێرانی ناکەم.»\n33ئینجا دوای ئەوەی یەزدان لەگەڵ ئیبراهیم لە قسەکردن بووەوە، ڕۆیشت، ئیبراهیمیش گەڕایەوە شوێنی خۆی.\nKSS : پەیدابوون 18


Posted by Admin | sep 10, 2014 | یاریکورد و یارسان | 1 |\nبەگوێرەی هەواڵێک کە لە ماڵپەڕی «خەندان» بلاوکراوەتەوە، بەگوێرەی هەواڵێک کە لە ماڵپەڕی ڕۆژنامەی «خەندان» بلاوکراوەتەوە، ژمارەیەک کاکەیی له کەرکوک ئیسلامبوونی خۆیان دووصاتكردووه‌ته‌وه.\nئێمە سەرەڕای پێداگرتنمان لەسەر ئازادی هەلبژاردنی دین و مەزهەب، ناساندنی كه‌مینه‌ی كاكه‌یی وه‌ك به شێك له ئیسلام، به دەستدرێژیه‌كی روون و ئاشكرا، بۆسه‌ر شێواندنی مێژووی گەلی کورد دەزانین و هه‌ر له رێگای ئه‌م بانگه‌وازه‌وه، وێرای ره‌ت كرد نه وه‌ی وته‌كانی «رەحیم ئەزیم»، که کاکەیی ئیسلامه، ئه‌و كرده‌وه‌ش به توندی شەرمەزار دەکەین.\nژمارەی بینین 1 895\nPreviousداواکاری بەرێز حاکم جاسم کاکەیی بۆ کاکەیەکانی کوردستان و جیهان\nNextبۆ سه ید ڕه حیم عه زیم به ناو كاكه یی له كه ركۆك!\nchalaki siasi la velati swed ghanbar khosravi\tpå 2014.09.10 hos 16:49\nbar giri kerden la paktaw kerden komal gae yarsan u kakai la bashor u rojhelati kurdistan\nLeave a Reply to chalaki siasi la velati swed ghanbar khosravi Avbryt svar


شوبهەی سێەمى شەخس پەرستان : هاواركردنە غەیری خوا شیرك نی یە، چونكە هاواركردن عیبادەت نی یە وەك نوێژو ڕۆژوو: ماڵپەڕی وەڵامەکان\nبیروباوه‌ڕشوبهەکانى شەخس پەرستان شوبهەی سێەمى شەخس پەرستان : هاواركردنە غەیری خوا شیرك نی یە، چونكە هاواركردن عیبادەت نی یە وەك نوێژو ڕۆژوو\nشوبهەی سێەمى شەخس پەرستان : هاواركردنە غەیری خوا شیرك نی یە، چونكە هاواركردن عیبادەت نی یە وەك نوێژو ڕۆژوو\nئێمە وەك موشریكەكان شەریك بۆ خوا دانانێین لەپەرستنداو ئێمە خوا بەتەنها دەپەرستین. وە هاواركردنە غەیری خوا شیرك نی یە، چونكە هاواركردن عیبادەت نی یە وەك نوێژو ڕۆژوو. وەئێمە ئەوەی كە عیبادەتە وەك سوجدەو نوێژو ڕۆژوو تەنها بۆ خوا دەیكەین؛ كەواتە ئێمە شەریك بۆ خوا دانانێین لە پەرستندا وەك موشریكەكان.\nهەڵوەشاندنەوەی شوبهەی سێهەم\nلەوەڵامدا ـ بەپشتیوانی خوا ـ دەڵێم: وا دیارە شەخس پەرستان نازانن عیبادەت چییەو جۆرەكانی چین. وەهەروەها نازانن شیرك چەند جۆری هەیە !!. \nوادەزانن عیبادەت تەنها نوێژو ڕۆژوو و زەكاتە، وە نازانن كە عیبادەتی دڵ و عیبادەتی لاشەو عیبادەتی زمان و عیبادەتی ماڵیش هەیە. هەروەك لەسەرەتا ڕوونمان كردەوە. وەنازانن كە:\nهەرشتێك خوا پێ‌ی خۆش بێت و فەرمانی بە كردن و ئەنجامدانی كردبێت، ئەوە بۆ ئەو عیبادەتەو، بۆ غەیری ئەویش بكرێت شیركە\nبۆ نموونە پەروەردگار پێ‌ی خۆشە هاواری بكەینێ و فەرمانی پێ كردووین هاواری بكەینێ [ وقَالَ رَبُّكُمُ ادْعُونِي أَسْتَجِبْ لَكُمْ ] (غافر: من الآية60)\nكەواتە هاوار كردنە خوا عیبادەتە، چونكە خوا پێ‌ی خۆشەو لێی ڕازی یە، كەواتە نابێت بۆ غەیری خوا بكرێت، چونكە عیبادەت نابێت بۆ غەیری خوا بكرێت ئەگینا شیركە. \nوە هەروەها لە چەندان ئایەتدا هاوار كردن و داوا لێ كردن بە عیبادەت دانراوەو سەرف كردنی بۆ غەیری (الله) بە شیرك دانراوە. وەك لە ئایەتەكانی پێشوو دەركەوت. \nوە هەروەها پێغەمبەر ﷺ فەرموویەتی: ((الدعاء هو العبادة)).\nواتە: هاوار كردن و داوا لێ كردن و پاڕانەوە عیبادەتە. \nكەواتە چۆن دەبێت ئەم عیبادەتە كە پاڕانەوەیە بۆ غەیری خوا بكرێت ؟!\nوە هەروەها سەربڕین (النحر) عیبادەتە؛ چونكە خوا فەرمانی كردووە سەربڕین بكەین بۆ خوا [ فَصَلِ لربك وانحر ] .\nكەواتە هەروەك چۆن نوێژ عیبادەتەو كردنی بۆ غەیری خوا شیركە بەهەمان شێوەش سەربڕین عیبادەتەو سەربڕین بۆ پیاوچاكان شیركە. \nوەهەروەها گەورەترین عیبادەت بە دڵ دەكرێت، كە ئیعتیقادت تەنها بە خوا بێت، سوودو قازانج و زەرەر و زیانی بەدەستەو دڵت بەو خۆش بێت و تەنها لەو بترسیت و ئەو بە گەورە دابنێیت و پشت بەو ببەستیت، بەڵام ئیعتیقاد بوون بە غەیری خواو داواكردن لە غەیری خواو بە گەورەدانانی شیركەو دینی موشریكانە، چونكە عیبادەتی موشریكەكان بۆ بتەكانیان بریتی بوو لەم ئیعتیقاد پێ بوون و داوا لێ كردن و نەزر بۆ كردن و پەنا پێگرتنەی كە ئەمڕۆ بۆ قەبری پیاوچاكانی دەكەن!!.\nوە ئیمامی الصنعانی فەرموویەتی سەبارەت بەم شوبهەیە: \n(هذا جهل بمعنى العبادة، فإنها ليست منحصرة فيما ذكرت ـ يعنى الصلاة والصوم والحج ـ بل رأسها وأساسها الإعتقاد. وقد حصل في قلوبهم ـ يعني عُبّاد القبور ـ ذلك، بل يسمّونهُ معتقداً و يصنعون له ما سمعتهُ مما تفرع عن الإعتقاد: من دعائهم وندائهم والتوسل بهم والإستغاثة والإستعانة والحلف والنذر وغير ذلك) تطهير الإعتقاد ص:(111).\n((فهولاء القبوريّون والمعتقدون في جهال الأحياء وضلالهم سلكوا مسالك المشركين حَذْو القذَّةِ بالقُذَّةِ فاعتقدوا فيهم مالا يجور أن يعتقد إلا في الله، وجعلوا لهم جزءاً من المالِ، وقصدوا قبورهم من ديارهم البعيدة للزيارة، وطافوا حول قبورهم، وقاموا خاضعين عند قبورهم، وهتفوا بهم عند الشدائد ونحروا تقرُّباً إليهم)) تطهير الإعتقاد (ص:108)\n((فإن قلت: هولاءِ القبوريّن يقولون: نحن لا نشرك بالله تعالى ولا نجعل له نِدّاً الى الأولياء ليس شركاً.قلت: نعم (يقولون بأفواههم ما ليس في قلوبهم) لكن هذا جهلٌ منهم بمعنى الشرك، فإنّ تعظيمهم الأولياء ونحرهم النحائر لهم شركٌ. والله تعالى يقول:\n[فَصَلِّ لِرَبِّكَ وَانْحَرْ ] أي له لا لغيره، كما يفيدهُ تقديم الظرف. ويقول تعالى: [وَأَنَّ الْمَسَاجِدَ لِلَّهِ فَلَا تَدْعُوا مَعَ اللَّهِ أَحَدًا] .\nفهذا الذي يفعلونه لأوليائهم هو عين ما فعله المشركون وصاروا به مشركين ولا ينفعهم قولهم: نحن لا نشرك بالله، شيئاً، لأنّ فعلهم أكذَبَ قولَهُم)) تطهير الإعتقاد (ص:106)\n((فإفراد الله تعالى بتوحيد العبادة لا يتم إلا بأنّ يكون الدعاءُ كله له والنداء في الشدائد والرخاء لايكون إلا للهِ وحدهُ، والاستعانة بالله وحده، واللّجأ الى الله واالنذر والنحر له تعالى، وجميع أنواع العبادات: من الخضوع والقيام تذلُّلاً للهِ تعالى، والركوع والسجود والطوافِ والتجرد من الثياب، والحلف والتقصير كله لايكون إلا لله عز وجلّ ومن فعل شيئاً من ذلك لمخلوق حيّ أوميتٍ أو جمادٍ أو غيره فقد أشرك في العبادة، وصار من تُفْعَلُ له هذه الأمور إلهاً لِعابديه، سواء كان ملكاًُ أو نبيّاً أو وليّاً أو شجراً أو قبراً أو جنّاً أو حيّاً أو ميتاً.\nوصار العابدُ بهذه العبادة أو بأي نوعٍ منها عابداً لذلك المخلوق مشركاً بالله. وإن أقرّ باللهِ وعبدهُ، فإنّ إقرار المشركين بالله وتقربهم إليه لم يخرجهم عن الشرك وعن وجوب سفك دمائهم وسَبي ذراريهم وأخذ أموالهم غنيمةً. قال الله تعالى: [ أنا أغنى الشركاء عن الشرك ] سورة ص: 100\nكەواتە: بۆمان دەركەوت شەخس پەرستان خوای پەروەردگاریان بە تەنها نەپەرستووەو، شەریكیان بۆ داناوە، وەكو موشریكەكانی ڕابردوو، چونكە هەروەكو چۆن موشریكەكانی كۆن شیركەكەیان بریتی بوو لە ئیعتیقاد بوون بە غەیری خواو هاوار كردنە غەیری خوا... بەهەمان شێوەش ئەمڕۆ شەخس پەرستان ئیعتیقادیان بە غەیری خوا هەیە كە: سوودیان بۆ بهێنن و زیانیان لەسەر لاببەن، وە هاواریان دەكەنێ و بە گەورەیان دادەنێن و لێیان دەترسن و نەزرو سەربڕینیان بۆ دەكەن، وە بەمە پەرستوویانن و كردوویانن بە شەریكی خوا لەم پەرستنەدا. \nئەمجار بابزانین چ شوبهەیەكی تریان هەیە بۆ خۆ جیاكردنەوە لە موشریكان. [چاوەڕوانى شوبهەى چوارەم بن]\nلە کتێبی : خواپەرستى نەک شەخس پەرستى وەرگیراوە لە نوسینى : د.عبداللطیف أحمد\nوەڵامى شوبهەی دووەمی شەخس پەرستان : ئێمە خوا دەپەرستین و، موشریكەكان خوایان نەدەپەرست و كافربوون !! وەڵامى شوبهەی چوارەمی شەخس پەرستان : ئێمە وەكو موشریكەكان هاوار ناکەینە بتەکان بەڵکو هاوار دەکەینە پیاوچاکان وەڵامی یانزەهەمی شوبهەی شەخص پەرستان (سەبارەت بە واسیتە) وەڵامى شوبهەی پێنجەم و شەشەم و حەوتەم و هەشتەمى شەخس پەرستان کورتەیەک سەبارەت شوبهەكانی شەخس پەرستان و پوچەڵ كردنەوەیان\nسەردان: ١,٢٢٣ بەش: شوبهەکانى شەخس پەرستان\nپرسیاری دواترگەنج چۆن خۆى بپارێزێ لە فیتنەى شەهەوات و ئافرەتانى ڕووت و کەناڵە خراپەکان؟پرسیاری پێشترئایا تاوانى قەرزکردن و بردنی پاره‌ی خه‌ڵك به نیه‌تی نەدانەوە و خواردنی چیە؟


29/02/2020 2966 جار خوێندراوه‌ته‌وه\nپارتە شیعە عێراقییەكانی پاشكۆی ئێران، لەوە دەترسن، كە لە ماوەی 48 سەعاتی ئایندەدا، بكەونە ژێر ڕەحمەتی بەرهەم ساڵحی سەرۆك كۆمارە كوردەكەوە، كە بە نزیكی لە ئەمریكا تۆمەتباری دەكەن و لە ئێستاشدا بە ڕوون و ئاشكرایی، د‌ژی چوونەدەرەوەی هێزەكانی ئەمریكایە لە عێراق.\nبە گوێرەی چەند لەبەرچاوگرتنێكی دەستووریی، كە ناكرێت فەرامۆش بكرێن، یەكشەممەی ئایندە سەرۆك كۆمار، هەردوو كارتی پێكهێنانی حكومەتی تازەی عێراقی دەكەوێتە دەست، ئەمە ئەگەر محەمەد تۆفیق عەلاوی شكستبێنێت لەوەرگرتنی متمانەی پەرلەمانی عێراقی، لەو دانیشتنەی بڕیارە رۆژی یەك شەممە بەڕێوەبچێت، هەر چەندە دانیشتنەكەش مسۆگەر نییە.\nیەكشەممەی ئایندە، دوا مۆڵەتی پێكهێنانی حكومەتە لەلایەن عەلاوییەوە، كە 30 ڕۆژی تەواو دەكات، ئەگەر لە متمانە وەرگرتن شكست بێنێت، ئەو كات لە دوولاوە جڵەوەكە دەكەوێتە دەست بەرهەم ساڵحی سەرۆك كۆمار، یەكەم، چونكە تاكە كەسی خاوەن مافی دەستوورییە لە ڕاسپاردنی سەرۆك وەزیران بۆ پێكهێنانی حكومەت، دووەم، چونكە لەڕووی دەستورییەوە، دەسەڵاتەكانی سەرۆكی حكومەت وەردەگرێت، ئەوە ئەگەر ئەو پۆستە بە بەتاڵی مایەوە.\nبەو پێیەی عادل عەبدولمەهدی سەرۆك وەزیرانیش بەڵێنی داوە، كتومت لەدوای تەواوبوونی 30 ڕۆژەكەی مۆڵەتەكەی عەلاوی، دەستبەرداری دەسەڵات بێت، ئەو كات لەوانەیە سەرۆك كۆمار، لە شوێنی سەرۆك وەزیران كارەكان بەڕێوەببات، ئەمە ئەگەر حكومەتەكەی عەلاوی پێكنەهات، ئینجا دەبێت لە ماوەی 15 ڕۆژی دواتر، پاڵێوراوێكی دیكە بۆ پۆستی سەرۆك وەزیران ڕاسپێرێت.\nڕاسپاردنی كەسێكی دیكە بۆ پۆستی سەرۆك وەزیرانی ئایندەی عێراق، ئەگەرێكی چاوەڕوانكراوە، ئەمەش دوای ئەوەی فراكسیۆنە شیعە و سونە و كوردەكان، لەسەر ئەوە ڕێككەوتوون، لەدانیشتنی ئایندەی پەرلەماندا، دەنگ بە عەلاوی نەدەن.\nئەم دۆخە گرفتێكی گەورە بۆ پارتە دەسەڵاتدارە شیعەكانی پاشكۆی ئێران دروست دەكات، چونكە پۆستی سەرۆك وەزیران پشكی خۆیانە، ئەمەش بە گوێرەی ئەو بەشبەشێنە تایەفییەی لەپڕۆسەی سیاسی عێراقدا پەیڕەوو دەكرێت.\nجا ئەو كات بەرهەم ساڵح، دەسەڵاتێكی ڕەهای دەبێت لەپاڵاوتنی سەرۆك وەزیری تازە، بەو پێیەی دەسەڵاتی مەزەندەكردنی خۆی دەخاتەكار، ئەمەش دوای ئەوەی دۆخی فراكسیۆنی هەرە گەورەی پەرلەمانی بوونی نامێنێت.\nئەو كات پارتە شیعەكان دەكەونە نێوان دوو بەرداشەوە، كە هەردووكیان بە دەست بەرهەم ساڵحەوە دەبن، یەكەم، مافی دەستووری خۆی لە پاڵاوتنی ئەو كەسەی بە شیاوی دەزانی بۆ ئەو پۆستە، لێرەشدا ناوی كەسی بەسەردا ناسەپێندرێت، دووەم، مافی دەستووری خۆی لەوەی بە كارەكانی سەرۆك وەزیران هەستێت، تا ئەو كاتەی حكومەتێكی تازە پێكدێت.\nپارتە سیاسییەكانیش ترسی ئەوەیان هەیە، بەرهەم ساڵح ئەو دەسەڵاتە بەرفراوانەی –هەر چەندە كاتییە- خۆی بخاتەكار، بۆ لەنگەرپێگرتنی بنچینەكانی پڕۆژەیەك، كە زیان بە بەرژەوەندییەكانی ئێران بگەیەنێت و برەویش بەهەژموونی ئەمریكا بدات، ئەمەش بە ڕاسپاردنی پاڵێوراوێكی دوور لە تاران و نزیك لە واشنتۆن.\nجا بۆ كەمكردنەوەی زیانەكانی ئەو ئەگەرە چاوەڕوانەكراوە، پارتە پاشكۆكانی ئێران، لە قۆناغی ئایندەدا، دەكەونە نێوان دوو بژاردەوە، یەكەم، ئەوەیە ئەمڕۆ شەممە هەرچۆنێك بێت، بەشێك لە حكومەتە پێشنیاركراوەكەی عەلاوی پەسەند بكەن، دوای وەرگرتنی پۆستەكەش بە فەرمی لە لایەن عەلاوییەوە، قۆناغێكی دیكەی دانوستان دەست پێبكاتەوە و لەسەر بەرژەوەندییەكانی دیكەیان پێكبێن.\nدووەم بژاردەش ئەوەیە، عادل عەبدولمەهدی ڕازی بكەن، بۆ ماوەی 45 ڕۆژی دیكەی سەربار، لە پۆستی سەرۆك وەزیرانی كاربەڕێكەر بمێنێتەوە، بەو ئومێدەی لەو ماوەیەدا بتوانن حكومەت پێكبێنن.\nچەند سەرچاوەیەكی ئاگاداری پشت پەردەی پڕۆسەی سیاسی عێراقیش، باسیان لەوە كردووە، كە كۆششەكانی پارتە شیعەكان لەم بارەوە، هاوتەریبە لەگەڵ دانوستانەكانیان، كە لە 5 شەممەی ڕابردووەوە دەستی پێكردووە، سەبارەت بە توانستی ڕاسپاردنی پاڵێوراوێكی دیكەی تازە جێگرەوەی عەلاوی، بۆ پێكهێنانی حكومەتی ئایندە، چونكە چانسی متمانەبەخشین بە حكومەتەكەی عەلاوی زۆر لاواز بووە.\nچاودێرێكی سیاسی عێراقی پێشبینی ئەوە دەكات، بژاردەی پارتە سیاسییە شیعەكان، درێژكردنەوەی ماوەی فەرمانڕەوایی حكومەتەكەی عەبدولمەهدی بێت، ئەم چارەسەرەش لوتی بە لوتی ناڕەزاییەكی جەماوەری بەرفراواندا دەتەقێتەوە، كە بازنەی خۆپێشاندانە ناڕەزاییەكان و پێكدادانەكان فراوانتر دەكات، ئەم پرسەش قورساییەكەی دەكەوێتە ئەستۆی موقتەدا سەدر، لەوەی چۆناوچۆن مامەڵەی لەگەڵ دەكات.\nئەو چاودێرە باسی لەوەش كردووە، كە ئەو سیناریۆیە، جێگەی دوودڵی چەند سەركردەیەكی سیاسییە و ناوێرن پیادەی بكەن، چونكە ئەگەری بوونی چەند ئەنجامێكی نەرێنی لێدەكرێت، كە لە ئێستادا، زیانیان دەبێت بۆ پڕۆسەی سیاسی عێراق.\nچاودێرەكە پێشبینی ئەو دەكات، چەند چارەسەرێك بێتەكایەوە، لەوانەش لێكتێگەیشتن و پێكهاتنەكان، كە حكومەتێكی ناكامڵی بە سەرۆكایەتی عەلاوی لێبكەوێتەوە، ئەمەش دوای ئەوەی چەند ناوێكی پێشنیاركراو دەگۆڕن، بە چەند ناوێكی دیكە.\nعەلاویش ئەو چارەسەرە ڕەتناكاتەوە، چونكە واپێدەچێت زۆر شەیدای دەسەڵات بێت، كە چەندەها ساڵە لێی بێبەشكراوە.\nچاودێرەكە ئەوەشی وت: ئەوەی بۆ پارتە سیاسییەكان گرنگە، ئەوەیە حكومەتی ئایندە لە بندەستی خۆیان دابێت، لە كۆتایشدا هەر ئەوە ڕوودەدات.\nجا چ ئەوەی حكومەتەكەی عەلاوی، بەو داڕشتەیەی ئێستای، یان بە داڕشتەیەكی هەمواركراو، پەسەند بكرێت، لە كۆتایدا بەرجەستەی ئەقڵیەتی حیزبی بەرتەسك دەكات، چونكە پارتە سیاسییەكان گەرەكیانە نوێنەری ڕاستەوخۆیان لە حكومەتدا هەبێت، عەلاویش لەولاوە، پەنای بۆ فێڵێك بردووە كە پێكهاتەكان لەو حكومەتدا بەشداربن، ئەم دووانەش لە بنەچەدا، یەك شتن.


عیماد عه‌لی: بانگه‌شه‌ی حزبه‌كان و گه‌ڕانه‌وه بۆ واقیعه‌كه نه‌ك پێشخستنی! | WtariKurd\nعیماد عه‌لی: بانگه‌شه‌ی حزبه‌كان و گه‌ڕانه‌وه بۆ واقیعه‌كه نه‌ك پێشخستنی!\n– Posted on 2018-09-12بابەتی: فرە بابەت\nبانگه‌شه‌ی هه‌ڵبژاردن زۆر شت روون ده‌كاته‌وه، ئه‌وه‌تا بێ یه‌ك و دوو چۆنێتی بیركردنه‌وە‌ی سه‌رجه‌م حزبه‌كان و ئامانجه‌كانیان له ره‌فتاریاندا له‌م كاته‌دا به جوانی ده‌رده‌كه‌وێت.\nكۆمه‌ڵێك فاكته‌ری سه‌ره‌كی بۆ مۆدێرن بوونی حزبه كان هه‌ن؛ یه‌كێكان هه‌وڵی گۆرینی واقیعه به‌ره‌و باشتر نه‌ك گه‌رانه‌وه بۆ واقیع و دابینكردنی پیداویستیه‌كانی حزب له ناخیدا هه‌رچه‌ند دواكه‌وتو بێت و ته‌نانه‌ت گه‌ڕانه‌وه بۆ باردۆخی قۆناغێكی پاشتر له‌پێناو به‌رژه‌وه‌ندیه‌كی تایبه‌تدا. ئه‌گه‌ر یه‌كێك به چاوێكی هه‌ڵسه‌نگاندنه‌وه ته‌ماشای ره‌فتار و گوفتاری هه‌ریه‌ك له‌م حزبانه بكات و جۆری كاندید و شعار و چۆنێتی بانگشه و ده‌نگ كۆكردنه‌وه‌یان بخوێنێته‌وه، هیچ جیاوازیه‌كی له نێوانیاندا نابینێت و، ته‌نانه‌ت ئه‌وه‌شی بۆ ده‌رده‌كه‌وێت كه حزبه‌كان نه‌ك له گه‌ڵ واقیعه‌دا هاوشانن و ته‌بان و نه‌گۆرن، به‌ڵكو زۆر جار بۆ مه‌به‌ستی تایبه‌ت له زۆر بواردا و به تایبه‌تی كۆمه‌ڵایه‌تی رۆشنبیری سیاسی و هه‌وڵی پێشكه‌وتنی میله‌ت له ئه‌ركه راسته‌قفینه‌كانیان پاشه‌كشه ده‌كه‌ن و ده‌رۆنه‌وه پاش قوناغبه‌ندیه كۆمه‌ڵایه‌تی و سیاسی و رۆسنبیری و ته‌نانه‌ت ئابوریه‌كه‌شه‌وه، بۆیه:\n* ئه‌وه‌تا هه‌مووان به هه‌ر شێوه‌یك بێت هه‌وڵی ئه‌وه ده‌ده‌ن كه پشت به ناوبانگی كۆمه‌ڵایه‌تی و عه‌شایه‌ری و زۆر شتی كۆمه‌ڵایه‌تی به‌سه‌رچوو له رێگه‌ی هه‌ر كه‌سێكه‌وه بێت ببه‌ستن ئه‌گه‌ر زیان به پرسه گشتیه‌كه‌ی كوردیش بدات، ته‌نها بۆ ئه‌وه‌ی ده‌نگی زیاتر به‌ده‌ست بێنن و ته‌نها مه‌به‌ستیان ئه‌وه‌یه و دواتر بۆ كاری تایبه‌تی په‌رله‌مانتاری و حزبی هه‌ر زیانێك بده‌ن له گه‌لی كوردستان به‌گشتی كێشه‌ی ئه‌وان نیه، ئه‌مه بۆ سه‌رجه‌م حزبه‌كان به هه‌موو مه‌شره‌به‌كانیانه‌وه بێ جیاوازی.\n* ئه‌وه‌تا ته‌نها ناوبانگی جه‌ماوه‌ری كاندیده‌كانیان مه‌به‌سته و له رێگه‌ی پۆپۆلیستانه‌ش بێت كێشه نیه، ئه‌گه‌ر به‌ربژێره‌كه‌ش فری به كاروباری سیاسی و په‌رله‌مانی و یاساییشه‌وه نه‌بێت ( كه‌س هه‌یه نه‌زانێت كاندیدكردنی ئه‌و بێژه‌ره چاوگه‌شانه و ئه‌و هه‌موو گۆرانیبێژ و به‌ندبێژه ده‌نگ زوڵاڵانه؛ به تایبه‌تی بزوتنه‌وه‌ی گۆران دایهێنا و حزبه‌كانی تر شوێن پێی ئه‌و كه‌وتن، بۆ چیه).\n* ئه‌وه‌تا چه‌ندین كوره سه‌ره‌ك عه‌شره‌ت و تیره و خێل و بنه‌ماڵه وه‌ك هه‌لێكی زێرین بۆ مه‌به‌ستی تایبه‌ت خۆیان ده‌خزێننه نێو كارێكی چاره‌نوسسازی یاسایی سیاسی بنه‌ره‌تی گه‌لێكی وه‌ك كورده‌وه كه له‌م قۆناغه‌دا هیچ بناغه‌یه‌كی دروست نه بووه و ته‌نانه‌ت به ده‌ستوره‌وه، كه هه‌موان ده‌زانین ئایا ئه‌م نمونه به‌ربژێرانه ببن به ئه‌ندام په‌رله‌مان ده‌توانن به‌ردی بناغه‌كه‌ی یاسایی و سیاسی ئاڵۆزی وه‌ك ئه‌وه‌ی پێویسته بۆ كوردستان دانێن یان نه‌خێر.\n* هه‌مووان ئه‌وه به جوانی ده‌بینن، نه‌ك ته‌نها له كاتی بانگه‌شه‌ی هه‌ڵبژاردن و بۆ ئه‌و ماوه‌یه و به‌س، به‌ڵكو ئه‌م قۆناغه بووه‌ته هۆكاری چه‌سپاندنی بنه‌ماڵه‌یی و عه‌شیره‌تگه‌ری و تیره‌گه‌ری و خێڵگه‌ری كاریگه‌ر له نێو سه‌رجه‌م حزبه‌كان بۆ ماوه‌ی پاش هه‌ڵبژاردنیش، له‌به‌ر ئه‌وه‌ی ئه‌و جۆره كاره‌كته‌رانه خۆیان به‌سه‌ر بریاره‌كانی حزبدا فه‌رز ده‌كه‌ن (جارجار پێچه‌وانه‌كه‌شی راسته ).\nبۆیه، ئه‌گه‌رله ناخی ئه‌م وه‌زعه بروانین و وردی كه‌ینه‌وه، زۆر ره‌شبین به‌ڵكو دڵته‌نگ ده‌بین له‌به‌رهۆكاری گه‌رانه‌وه‌ی سه‌رجه‌م حزبه‌كان و به تایبه‌تی ئه‌وانه‌ی له كاتێكدا ئیدعای گۆرینی میله‌تیان ده‌دا و هاواری ئازارچه‌شتن له دواكه‌وتوویی و بیری كۆنه‌په‌رستانه له نێو میله‌تدا ده‌كرد ( به تایبه‌تی یه‌كێتی و گۆران له دوو قۆناغی زه‌مه‌نیی جیاوازدا) ئێستا وا واقیع و پێداویستی ركابه‌ری و كێبركێی ئه‌وانیتر و خۆسه‌پاندنی واقیعه‌كه وایلێكردوون هیچ جیاوازیه‌كیان له‌گه‌ڵ حزبێكی بنه‌ماڵه‌یی و خودپارێز و چه‌قبه‌ستووی وه‌كو حزبه كانی تری كوردستان( پارتی بێت یان ئیسلامیه‌كان) نه‌بێت.\nئه‌وه‌تا له جیاتی ئه‌وه‌ی له هه‌ڵبژاردنێكدا هه‌نگاو به‌ره‌و پێشه‌وه بنێین، سه‌رجه‌م حزبه‌كان زیاتر ده‌گه‌رێنه‌وه بۆ واقیعه كۆمه‌ڵایه‌تیه رۆشنبیریه سیاسیه دواكه‌وتووه‌كه‌ی كوردستان و له جیاتی پێشخستنی میله‌ت و راستكردنه‌وه‌ی باره‌كانی، له‌م كاته‌دا ئه‌وه‌مان زیاتر بۆروون ده‌بێته‌وه كه تاچه‌ند ئه‌وان دوای وه‌زعی میله‌ت كه‌وتوون و زۆرینه‌ی رۆشنبیری پێشكه‌وتوخوازی راسته‌قینه‌ی گه‌لی كوردستان پێش ئه‌و حزبانه كه‌وتوون كه لاف وگه‌زافی پێشكه‌وتنخوزای ده‌ده‌ن، باشترین به‌ڵگه‌ش ئه‌و ریژه زۆره‌ی خه‌ڵكی كوردستانه كه بایكۆتی ده‌نگدانی له‌م جۆره ده‌كه‌ن، به‌ڵێ ئه‌وان بوون به هۆكاری به‌ربه‌ست خستنه به‌رده‌م ئه‌و خه‌ڵكه و پاشه‌كشه پێكردنیان هه‌ڵوێست وه‌رگرتنیان. ئه‌مه‌یه پاشه‌كشه پێكردن و واقعی دواكه‌وتوو فه‌رزكردن كه جێگه‌ی به‌راوردكردن نیه له‌گه‌ڵ باری سیاسی كۆمه‌ڵایه‌تی كۆمه‌ڵگه‌ی ته‌ندروستی وڵاتانی تردا.\nبۆیه هه‌موو هه‌ڵبژاردنێك هه‌نگاوێك ده‌چینه پێشه‌وه و باره سیاسی و یاسایی و ئابووری و رۆشنبیریه‌كه‌ش ئه‌گه به پاشه‌كشه‌ش نه‌بێت هه‌نگاوێك پێشناكه‌وێت به‌م ره‌فتارانه‌ی ئه‌م حزبانه و بیركردنه‌وه و كێبركێ و ململانێ و بیروبۆچون ومامه‌ڵه‌یانه‌وه له‌گه‌ل پرسه گرنگه‌كانی گه‌لی كوردستانه‌وه .


رۆژنامه‌یه‌كى توركى: ئه‌مریكا و ئه‌وروپییه‌كان ده‌یانه‌وێت ئارامی بۆ كوردانی رۆئاوا ده‌سته‌به‌ربكه‌ن\n2183 جار خوێندراوه‌ته‌وه\nكورتولوش تاییز، رۆژنامه‌نوسی توركی له‌میانی وتارێكدا له رۆژنامه‌ى ئه‌كشام-ى توركى نزیك له حكومه‌تى ئه‌و وڵاته هێزه‌كانى هاوپه‌یمانى نێوده‌وڵه‌تى به مه‌ترسى بۆ سه‌ر توركیا وه‌سف ده‌كات.\nئه‌و رۆژنامه‌نوسه توركه نوسیویه‌تی، وه‌زاره‌تی به‌رگری ئه‌مریكا (پێنتاگۆن) كار له‌سه‌ر رازىكردنى هاوپه‌یمانه‌كانى ئه‌مریكا ده‌كات بۆ دروستكردنى كیانێك كه رۆلى هه‌بێت وه‌ك ئه‌وه‌ى له باكورى عێراقدا كردیان، ئه‌مه‌ش به پڕۆسه‌ى ره‌خساندنى ئارامى.\nناوبراو ئاماژه بۆ لێدوانێكى سیناتۆرى كۆماریه‌كان– لیندسى گراهام- ده‌كات كاتێك رایگه‌یاند، تره‌مپ داوا له ئه‌وروپا ده‌كات هێزێك له پێناو ناوچه‌یه‌كى ئارامدا ره‌وانه‌ى ناوچه‌كه بكات، له‌هه‌مانكاتدا ژماره‌یه‌كى دیاریكراو هێزى ئه‌مریكا له سوریا ده‌هێڵێته‌وه بۆ ئه‌و كاته‌ى وه‌ڵامێكى پۆزه‌تیڤى ده‌ستنه‌كه‌وێت.\nئاماژه‌ی به‌وه‌شكردووه، "ئه‌گه‌ر به‌پێی پلانه‌كه‌ی ئه‌مریكا نه‌بێت، ئه‌وا توركیا ده‌ستێوه‌ردان ده‌كات و به‌سه‌ر یه‌كینه‌كانى په‌راستنى گه‌لدا سه‌رده‌كه‌وێت".\nرۆژنامه‌نوسه‌كه نوسیویه‌تی، "گومانى تێدا نیه تاكو ئێستا پێنتاگۆن كار له‌سه‌ر ئه‌و پلانه ده‌كات، و ده‌یه‌وێت پلانى تره‌مپ بۆ كشانه‌وه له سوریا له‌م چوارچێوه‌یه‌دا دابڕێژێت".\nنوسه‌ر ده‌شڵێت، "هه‌روه‌ك تێبینى ده‌كرێت، كورته‌ى پلانه باسكراوه‌كه دروست كردنى ناوچه‌یه‌كى ئارامه و دژى توركیا به‌كارده‌هێنرێت، مه‌به‌ستى سه‌ره‌كى له‌م پلانه پاراستنى پارتى كرێكارانى كوردستان (په‌كه‌كه - یه‌په‌گه) یه له هێرشه‌كانى توركیا، و سنورداركردنى جوڵه‌كانى ئه‌نقه‌ره‌یه له ئاسمان و زه‌ویدا".\nنوسه‌ر نمونه‌ی ساڵانی نه‌وه‌ده‌كانی سه‌ده‌ی رابردوو ده‌هێنێته‌وه و ده‌ڵێت، "له نه‌وه‌ده‌كانى سه‌ده‌ى رابردوو هێزه‌كانى ئه‌مریكا و هاوپه‌یمانه‌كانى له باكورى عێراقدا بڵاوه‌یان كرد له‌ژێر ناوى پڕۆسه‌ى ده‌سته‌به‌ركردنى ئارامى له پێناو پاراستنى ناوچه‌كه له رژێمى سه‌دام حسێن، و له‌وێ به‌ردى بناغه‌ى هه‌رێمى باكورى عێراقیان دانا، به‌هۆى ئه‌و پڕۆسه‌یه‌وه په‌كه‌كه جێگاى بۆ په‌یدا بوو له‌ناوچه‌كه‌دا".\nپێشىوایه ئه‌مریكا و رۆژئاوا ده‌یانه‌وێت ئه‌مجاره هه‌مان سیناریۆ جێبه‌جێ بكه‌ن له رووبه‌ڕووبونه‌وه‌ى توركیادا، له‌گه‌ڵ ئه‌وه‌ى ئه‌نقه‌ره له‌سه‌ر زارى سه‌رۆكه‌كه‌یه‌وه ئه‌م پڕۆسه‌یه ره‌تكراوه‌ته‌وه.\nله به‌رده‌وامى نوسینه‌كه‌یدا ناوبراو ده‌ڵێت، مه‌به‌ستى پێنتاگۆن دابڕینى رۆژهه‌ڵاتى فوراته له سوریا كردنییه‌تى به ناوچه‌یه‌كى خۆبه‌ڕیوه‌به‌رى، و ده‌یه‌وێت له‌م باره‌یه‌وه پاڵپشتى ئه‌وروپا به‌ده‌ست بهێنێت.\nله كۆتاییدا نوسه‌ر رونیكردووه‌ته‌وه، په‌ره‌سه‌نده‌كانى دواتر ده‌ستپێشخه‌ریه‌كانى ئه‌نقه‌ره دیاریده‌كات، كه رووه‌و ئاڕاسته‌ى ناوچه‌یه‌كى ئارامه له ژێر چاودێرى خۆیدا، به‌بێ ئه‌وه‌ى رێگا بدات پڕۆسه‌یه‌كى نوێ له جۆرى ده‌ستبه‌ركردنى ئارامى دژى توركیا له‌سه‌ر سنور ئه‌نجام بدرێت.


نەوشیروان مستەفا‌و مام جەلال.. لە"قیبلەی موراد"ەوە تا تەخوین\n"مام جەلال دۆستایەتی لەگەڵ من بەهێز بوو"!\nئەمە یەكێكە لەڕستە سەرنجڕاكێشەكانی "لەكەناری دانوبەوە بۆ خڕی ناوزەنگ"ی نەوشیروان مستەفا، كە كاتێك پەیوەندی تۆكمەی خۆی لەگەڵ تاڵەبانی، لەسەروەختی دامەزراندنی یەكێتی نیشتمانی كوردستاندا دەگێڕتەوە باس لەو ئیلتیزامە ئەخلاقی‌و ئەدەبیە دەكات دەیبەستێت بەمام جەلالەوە‌و هەر ئەو ئیلتیزامەش ئەو لەپایتەختە دڵڕفێنەكەی نەمساوە كە خوێندكاری دوا قۆناغی تەواوكردنی خوێندنی دكتۆرا بوو، دەهێنێتەوە بۆ نێو كێشمەكێشە سەختەكانی كوردستان‌و "خەباتی شاخ".\n"نەوشیروان مستەفا" كە 43 ساڵ لەمەوبەر لەنامەیەكیدا "مام جەلال" بە"قیبلەی موراد"ی ناودەبا‌و دڵنیایی دەكاتەوە لەوەی ئەو چی بڵێت، ئەم "ئامادەیەو بەسەرچاو". بەڵام لەساڵی 2005دا ئەم هەڤاڵە دێرینەی كە نمونەی "بەرخودان‌و تێكۆشان" بووە، وەك نەوشیروان مستەفا دەڵێت بە"ئەندازەیەك شەیداو كوشتەی پۆست‌و مەنسەب‌و دەسەڵات دەبێت كە رەنج‌و خەباتی هاوڕێكانی هەرزان فرۆش دەكات"!\nنەوشیروان لەنوسێنێكی دیكۆمێنتاریدا لەژێر ناونیشانی "پرۆسەی پێكهێنانی سەرۆكایەتی هەرێم؟"بڵاویكردەوە، دەربارەی هەوڵدانی تاڵەبانی بۆ وەرگرتنی پۆستی سەرۆك كۆمار لەبەغدا، وتی "من زیاتر لە40 ساڵە لەنزیكەوە مام جەلال دەناسم، لەهیچ قۆناغێكی ژیانیدا نەمدیوەو نەمبیستوە ئەوەندەی ئیستا عاشقی مەنسەبی حكومەتی بێ‌و ئامادە بێ قوربانی‌و رەنجی دەیان ساڵی هاوڕێكانی، لەنرخی وەرگرتنیدا بدا".\nنەوشیروان مستەفا لەو نوسینەدا كە باس لەرێكەوتن‌و كۆبونەوەكانی نێوان یەكێتی نیشتمانی كوردستان‌و پارتی دیموكراتی كوردستان دەكات، پێیوایە "پارتی زیرەكانە، خاڵە لاوازەكانی یەكێتی لەگفتوگۆكاندا بەقازانجی خۆی بەكارهێنا"و دەڵێت "تاڵەبانی ئەیویست ببێت بەسەرۆك كۆمار، یەكێتی بۆ ئەوەی تاڵەبانی ببێت بەسەرۆك كۆمار ئەبێ دەست لەزۆر شت هەڵبگرێ‌و واز لەزۆر شت بهێنێ بۆ پارتی".\nئەمە سەرەتای دابڕانی راستەقینەی ئەم دو "هەڤاڵە" بو لەیەكتر!\nپەیوەندی نێوان تاڵەبانی‌و نەوشیروان مستەفا دەگەڕێتەوە بۆ ساڵی 1961 ئەو دەمەی كە هەردووكیان وەك دوو گەنجی چوست‌و چالاك تێكەڵ بەكاری سیاسی‌و بزوتنەوەی كوردایەتی بوون، لەو سەردەمەوە تا ساڵی 2007 دوو هاوڕێی زۆر نزیكی یەكتر بوون‌و لەزۆربەی هەڵوێست‌و رووداوەكاندا پێكەوە هاوبەش‌و بەشدار بوون‌و بەردەوامیش پێكەوە لەبەرامبەر هەموو "نەیار"ەكانیاندا لەشاخ‌و شار هەڵوێستیان یەكانگیر بووە.\nبەڵام لەدوای روخانی رژێمی بەعسەوە، كە پارە بەلێشاو رژایە كوردستانەوەو دەسەڵاتیش بووە ماشێنێكی گەورەی سەروەت‌و سامان كۆكردنەوە، حیزبایەتی لەمانای راستەقینەی خۆی بەتاڵ كرایەوە‌و گەندەڵی پەلی هاویشت بۆ هەموو كون‌و قوژبنەكان، ئیتر رەوتی رووداوو پێشهاتەكان ئەم دوو سەركردەیەی لەیەكتر بەچەند قۆناغێك لەیەكتر دوور‌و دورتر دوورخستەوە‌و لەساڵی 2009دا نەوشیروان مستەفا لیستێكی جیای بۆ پەرلەمانی كوردستان پێكهێنا.\nهەرچەندە بزوتنەوەی "گۆڕان"و "یەكێتی" هەر لەسەرەتاوە كەوتنە سەنگەر گرتن لەیەكدی‌و شەڕی راگەیاندنەوە، بەڵام چ نەوشیروان مستەفا‌و چ تاڵەبانی هیچ قسەو لێدوانێكیان لەدژی یەكتر رانەگەیاند، بەڵام ئەم ناكۆكییە كاتێك بەرەو لوتكە هەڵكشا كە تاڵەبانی لەپلینۆمی یەكێتیدا ساڵی 2010 بەتوندی رەخنەی لەنەوشیروان مستەفا گرت، كە وەك باسدەكرێ لەو كاتەدا تاڵەبانی كەوتبووە ژێر كاریگەریی نەیارە توندڕەوەكانی نەوشیروان مستەفاوە لەناو یەكێتیداو بەهاندانی ئەوانیش ئەو قسانەی كردووە، لەبەرامبەریشدا ناوبراو لەوتارێكدا بەناوی "لەهاوخەباتییەوە بۆ تەخوین"و "لەنێوان من‌و مام جەلال"دا بەتوندی وەڵامی تاڵەبانی دایەوە.\nبەقسەكانی تاڵەبانی‌و نوسینەكانی نەوشیروان مستەفا، ململانێی گۆڕان‌و یەكێتی پێینایە قۆناغێكی نوێوە‌و زۆرێك لەو سنورانەیان بەزاند كە پێشتر بە"هێڵی سور"یان دادەنا.\nدواتریش زۆرێك لەو هاوڕێیانەی دەیانویست پەیوەندی نەوشیروان مستەفا‌و تاڵەبانی ئاسایی بكەنەوە، نەوشیروان مستەفا بەناڕاستەوخۆ ئەوەی دەدان بەگوێیاندا كە پێویستە تاڵەبانی لەو قسانەی پلینۆمی پاشگەز ببێتەوە. تا سەرەنجام تاڵەبانی لەیادی 37 ساڵەی دامەزراندنی یەكێتیدا بەهەلی زانی (رد اعتبار) بۆ ئەم هاوڕێ دێرینەی بگەڕێنێتەوە‌و بەجۆرێك مێژوی دامەزراندنی یەكێتی بگێڕێتەوە كە پڕاوپڕ بێت لەستایش كردنی نەشیروان مستەفا‌و گەیاندنی پەیامێك بۆ هەڵگرتنی ئەو رێگریانەی بەرەو یەكتر بینین‌و كۆبوونەوەی دوو قۆڵییان دەبات.\nدواتریش لەسەر خواستی ئێرانیەكان، هەردوكیان كۆبونەوەو تەنانەت لە"دەباشان" گەیشتنە جۆرە رێككەوتنێك، بەڵام زۆری نەخایاند نەخۆشكەوتنی تاڵەبانی، پەیوەندیی نێوان گۆڕان‌و یەكێتی گەیاندەوە خاڵی سفر، بەتایبەتی بەهۆی ململانێی هەڵبژاردنەوە.\nسەرەڕای ئەوەی دوای نەخۆشكەوتنەكەی تاڵەبانیش، نەوشیروان مستەفا سەردانی هێرۆ ئیبراهیم ئەحمەدی كرد، كە بەلای زۆرێك لەچاودێرانەوە لەوكاتەدا وەك پشتگیرییەك بۆ ناوبراو لێكدرایەوە، بەهۆی ئەو ململانێیەی كوتلەو كەسە دەستڕۆشتوەكانی یەكێتی لەغیابی تاڵەبانیدا هەیانبو. بەڵام رێككەوتنی دو ڤۆڵی بەئامادەبونی هەمو سەركردەكانی یەكێتی ئیمزا كرد، رێككەوتنێك كە یەكسان بو بە"مەرەكەبی سەر كاغەزەكەی"و وەك خۆی لەرێورەسمی ئاهەنگی ئیمزاكردنیدا رایگەیاند "عیبرەت لەجێبەجێكردنیدا بو نەك ئیمزا كردنی".


كچه كوردێك پاڵێوراوه بۆ وه‌رگرتنی خه‌ڵاتی ئازایه‌تی\nسارا عومەر نوسەری رۆمانی مردووشۆر و بەرگریكار لە مافەكانی مرۆڤ و پایۆنێر، وەک یەكێك لە گەورەترین نوسەر و بیرمەندەکانی ئەسکەندەناڤیا پاڵێوراوە بۆ خەڵاتی ئازایەتی گفتوگۆی لەژێر بنەمای دیمۆکراسییەت.\nئەم خەڵاتە بە ناوی هوێیە غۆپ دیبەیت پرایزە و خەڵاتیی یەكەمین دامەزراوی میدیای سیاسیە لە دانیمارك و خەڵاتێكی ساڵانەیە و یەكەم جارە دابەشدەكرێت لەلاین کۆنترین و گەورەترین ڕۆژنامەی ئەو وڵاتەوە.\nخەڵاتەكە ٥٠ هەزار كرۆنی دانیماركییە لەگەڵ دروستكردنی وێنەیەكی كاریكارتێری تایبەت و نمونەی و براوەی خەڵاتەكە دەبێتە خاوەنی نازناوی كە سایەتی بەهێز و چاونەترس و جەریێی ساڵ كە توانای دیبەیتی راستەوخۆی هەیە و لە هەمان کاتدا بنەما دیموکراسییەکانی دیبەیتکردنی دیموکراسیانەی لەبیرە و شێوازی گفتوگۆی لەگەڵ ئەو بەرامبەرانەدا هەمیشە ئارامە كە هاوبۆچوون نین و لە هەمان کاتدا گفتوگۆی ئاكادیمی دەكەن.\nگۆڤارەكە ئاشكرایكردوه، سەرەرای ئەوەی دونیا بەرەو لێكترازان دەڕوات ئێمە سێ كەسایەتیمان پاڵاوتووە، کە توانیویانە هەموومان بە ئاشتی کۆبکەنەوە، كە یەكێكیان ژنە نوسەر و بیرمەندێکی كورد و دانیمارکییە و یەکەم ژنیشە لە مێژوودا بۆ ئەم خەڵاتە دەست نیشان بکرێت.\nبێجگە لە سارا عومەر دوو کەسایەتی تریش دەستنیشان کراوە، كە یەكێكیان سیاسەتمەدارێكی بەناوبانگی گەورەی دانیماركی پارتی چەپەكانە و بەناوی پێلا دراستد و ئەویتریان پارێزەرێكە بەناوی یاكۆب مشان گاما كە كەسایەتیەكی یاسای بەناوبانگە لە وڵاتی دانیمارك\nلیژنەیەكی تایبەتی بەناوباگی وڵاتی دانیمارك كەسایەتی جورئەت هەڵدەبژێرێت و دیاری دەكات بۆ بردنەوەی خەڵاتەكە.\nئەم خەڵاتە گرنگی ئەدات بە دیمكراسیەت و مافی مرۆڤ و چالاكی كۆمەلی مەدەنیی و چۆنێتی سەرکەوتوویی لە گفت و گۆ کردندا.\nگۆڤارەكە لەبارەی سارا عومەرەوە نوسیویەتی ئەم خاتوونە کۆڵنەدەرانە و چاونەترسانە بەرگری کردووە لە مافەکانی ژنی موسوڵمان و بە ئاشکراش وتویەتی لە کەس قبوڵ ناکەم وشەکانی من وەک فیشەک لە دژی ئیسلام بەکار بهێنێت، چونکە جەنگینی من بۆ نەهێشتنی دەست درێژی سێکسی و چۆنێتی بەکارهێنانی دینە بۆ حەڵاڵکردنی چەوساندنەوە. هەروەها جەنگینی من بۆ نەهێشتنی نایەکسانی و کۆنترۆڵکردنی ژیان و ئازادی مرۆڤە. جەنگینی من بۆ نەهێشتنی نەژاد پەرستی و دیسکریمینەیشنە.\nشایەنی باسە سارا عومەر تا ئێستا خاوەنی زۆرترین خەڵاتە و کتێبی مرۆدووشۆریش زۆرترین ناوبانگی بەدەست هێناوە.


هەواڵ / زانست :: 10/12/2019 :: 1292 جار بینراوە\nلە زوربەی فیلمە ترسناكەكانی سینەمادا جاڵجاڵۆكە سەرچاوەیەكی گرنگە بۆ ترساندنی بینەر. تەنانەت لە ژیانی راستەقینەشدا جاڵجاڵۆكە یەكێكە لە زیندەوەرە ترسناكەكان. نەخۆشییەكی دەروونی تایبەت هەیە كە بەهۆی ترسەوە لە جاڵجاڵۆكە دروست دەبێت. جاڵجاڵۆكەی ناو دارستان و شوێنە دووردەستەكان ژیانێكی ئاڵۆز و سەرنجڕاكێشیان هەیە. بەتایبەت لە بواری سێكس و زاوزێكردندا كە هەندێك جار بە مردنی یەكێكیان كۆتایی دێت.\nیەكێك لە جۆرە شەڕانییەكانی جاڵجاڵۆكە پێی دەگوترێت (بێوەژنی رەش). ناوەكەی لەوەوە هاتووە كە رەنگەكەی رەشە و پاش جووتبوون هاوبەشەكەی دەكوژێت. لەم جۆرە جاڵجاڵۆكەیە و جاڵجاڵۆكەیەكی دیكەدا كە پشت سوور ناسراوە هەموو جووتبوونێك بۆ نێرەكە وەك خۆكوژی وایە چونكە لەكاتی جووتبوونەكەدا جاڵجاڵۆكە مێیەكە بەشێك لە جەستەی نێرەكە دەخوات. ئێمە بۆی دەبێتە سەرچاوەی خۆراك. واتە نێرەكە بەلای مێیەكەوە هەم سەرچاوەیەكە بۆ زاوزێ كردن و لەهەمان كاتیشدا ژەمێكی سووكی بەتامە. هەندێك جار مێیەكە چاوەڕێ دەكات تا جووتبوونەكە تەواو دەبێت ئینجا نێرەكە دەكوژێت و دەیخوات. هەندێك جاری دیكە نێرەكە هەڵدێت و مێیەكە دوای دەكەوێت تا دەیگرێت و لە زوربەی حاڵەتەكاندا جاڵجاڵۆكە نێرەكە بەبێ‌دەنگی ئەو چارەنووسەی خۆی قبووڵ دەكات.\nساڵی 1996 توێژینەوەكان دەریانخست ئەوەی نێری جاڵجاڵۆكە دەیكات شێوەیەكە لە قوربانیدان بۆ مانەوەی ئەو جۆرە جاڵجاڵۆكەیە. چونكە لەوكاتەدا كە مێیەكە دەیخوات زۆرترین تۆوی نێر لە كۆئەندامی زاوزێ‌ی خۆیدا هەڵدەگرێت بۆ ئەوەی زیاتر لە جارێك بەكاری بهێنێتەوە ئەگەر لە ئایندەدا هاوبەشێكی گونجاوی نەدۆزییەوە.\nلە جیهانی جاڵجاڵۆكەدا تەنیا هەمیشە هەر مێیەكە بكوژ نییە. وەك دەركەوتووە لە 80 جۆر جاڵجاڵۆكەدا نێرەكە پەنا بۆ توندوتیژی دەبات بەرامبەر بە مێیەكە، ئەویش لەڕێی لەناوبردن و شێواندنی ئەندامەكانی زاوزێ‌ی مێیەكەوە. زانست دەریخستووە كە ئەم رەفتارە بەهۆی پاڵنەرێكی خۆپەرستانەوە نییە بەڵكو نێرەكە بۆیە ئەنجامی دەدات بۆ ئەوەی بە مسۆگەری جینەكانی بگوێزێتەوە بۆ نەوەی نوێ. چونكە جاڵجاڵۆكەی مێ كە لەگەڵ زیاتر لە نێرێكدا جووت دەبێت تەنیا تۆوی نێرینەی یەك نێر بەكاردەهێنێت، بۆیە نێرەكە دەیەوێت هەر جینەكانی خۆی بەكار بهێنرێت. لەبەرئەوە پاش تەوابوونی جووتبوونەكە ئەندامی نێرینەی خۆی دەبڕێت و لە ئەندامی مێینەی جاڵجاڵۆكەكەدا دەیهێڵێتەوە بۆ ئەوەی رێگە بگرێت لە نێرێكی تر و نەتوانێت لەگەڵ ئەو جاڵجاڵۆكەیەدا جووت ببێت. بەم شێوەیە نێرەكە تا هەتایە ئەندامی زاوزێ‌ی لەدەست دەدات، بەڵام ئەوەی مسۆگەر كردووە كە وەچەیەكی خستووەتەوە جینەكانی ئەمیان هەڵگرتووە. واتە لەم جۆرە جاڵجاڵۆكانەشدا جگە لە مێیەكە نێرەكەش دەبێتە قوربانیی.\nجۆرێكی دیكەی جاڵجاڵۆكە كە پێی دەگوترێت جاڵجاڵۆكەی راو، شێوازی جووتبوونەكەیان وایە كە نێرەكە لەو پڕۆسەیەدا سووڕی خوێنی بەتەواوی تێك دەچێت و لەگەڵ كۆتاییهاتنی جووتبوونەكەدا دەگاتە سەرەمەرگ. بەڵام دەست بەجێ نامرێت بەڵكو نزیكەی 3 كاتژمێر ئازار دەچێژێت ئینجا ئیسراحەتی مەرگی دەست دەكەوێت. سەیرەكە لەوەدایە لەم گەشتە بەئازارەدا مێیەكە وازی لێ ناهێنێت بەڵكو ورد ورد دەست دەكات بە خواردنی. واتە نێرەكە زیندووە و مێیەكە بە زیندوویی دەیخوات كە هەندێك جار بە كەمتر لە 3 كاتژمێر رزگاری دەبێت.\nتوێژینەوەكان دەریانخستووە كە جاڵجاڵۆكەی مێ لەكاتی جووتبووندا دەقیژێنێت و بە هات و هاوار نێرەكە دەترسێنێت. مەبەستەكەش بۆ ئەوەیە تۆوی نێرەكە بە مسۆگەری بگاتە شوێنی مەبەست لە جەستەی مێیەكەدا. جاڵجاڵۆكەی مێ پاش بەدەستهێنانی بڕی پێویست لە تۆوی نێر هێندەی پێ ناچێت نزیكەی سێ هەزار گەرا دادەنێت. تەنیا رێژەیەكی كەمی جۆرەكانی جاڵجاڵۆكە ئەو خەسڵەتەیان تێدایە كە دایكەكە چاودێری گەراكان بكات. زۆرینەیان رەفتاری وا دەنوێنن كە بە هیچ شێوەیەك لە رەفتاری دایك ناچن تەنانەت هەندێك لە دایكەكان ئەگەر برسییان بێت گەراكانی خۆیان دەخۆن.\nزانیاری لەبارەی كۆنترین چاڵ لە جیهاندا بزانە\nزانست :: 1 رۆژ پێش ئێستا\nڤایرۆسێكى مه‌ترسیدار بڵاوبووه‌وه\nبۆچی نابێت شەوان مۆبایلەكەت بەكاربهێنیت؟\nچەند گیانەوەرێكی رۆشن باوەڕ بە بوونیان ناكەی لە سروشتدا\n"بونه‌وه‌ره ئاسمانیه‌كان بونیان هه‌یه و له سه‌ر زه‌وى له‌گه‌ڵماندا ده‌ژین"\nیەكەم مرۆڤ لە مێژووی مرۆڤایەتیدا دۆزرایەوە


سبه‌ی جه‌وله یه‌كلاكه‌ره‌وەكه‌ی یارییه‌كانی سه‌رجه‌م كیشوه‌ره‌كانه\nپاڵاوتنی هه‌ڵبژارده‌كان به‌ره‌و مۆندیال سبه‌ی جه‌وله یه‌كلاكه‌ره‌وەكه‌ی یارییه‌كانی سه‌رجه‌م كیشوه‌ره‌كانه   4/10/2017\nیارییه‌كانی پاڵاوتنی هه‌ڵبژارده‌كانی وڵاتانی جیهان به‌ره‌و مۆندیالی روسیا-2018 له زۆربه‌ی كیشوه‌ره‌كان هیچی وایان نه‌ماوه، له‌ئه‌وروپاو ئه‌مریكای باشوورو ئه‌فریقا دوو جه‌وله‌و له‌ئاسیا یارییه‌كانی پاشكۆی پاڵاوتن ماون بكرێن و ئه‌وانیش رۆژانی داهاتووی ئه‌م مانگه (ئۆكتۆبه‌ر-تشرینی یه‌كه‌م) ئه‌نجام ده‌درێن.\nئه‌وه‌ی تائێستا رونبۆته‌وه ئه‌وه‌یه ژماره‌ی هه‌ڵبژارده سه‌ركه‌وتووه‌كان بۆ ئه‌و مۆندیاله گه‌یشتۆته 8 هه‌ڵبژارده ئه‌وانیش (روسیای وڵاتی میوانداریكه‌ر و به‌رازیل له ئه‌مریكای باشوورو به‌لجیكا له ئه‌وروپاو ئێران و كۆریای باشوورو ژاپۆن و سعودیه له‌ئاسیا، مه‌كسیك له ئه‌مریكای باكورو ده‌ریای كاریبی)، ئوستورالیاو سوریاش به‌شداریی یارییه‌كانی پاشكۆ پاڵاوتنی ئه‌م كیشوه‌ره ده‌كه‌ن، نیوزیله‌نداش له ئۆكیانیا بۆ یارییه‌كانی پاشكۆی پاڵاوتن له كیشوه‌ره‌كه‌یانه‌وه سه‌ركه‌وتوون.\nیارییه‌كانی پاشكۆی پاڵاوتنیش به‌مشێوه‌یه‌ن\nبۆ پله‌ی پێنجه‌می ئاسیا (سوریاو ئوستورالیا) دوویاریی چوون و گه‌ڕانه‌وه ده‌كه‌ن و براوه‌كه‌یان له‌گه‌ڵ چواره‌می پاڵاوتنی كیشوه‌ری ئه‌مریكای باكوورو ناوه‌ڕاست و ده‌ریای كاریبی دوو یاریی تر ده‌كه‌ن و براوه‌یان ده‌گاته مۆندیال.\nسبه‌ی پێنجشه‌ممه و هه‌ینی داهاتوو رۆژانی دواتریش یارییه‌كانی پاڵاوتن و پاشكۆی پاڵاوتن هه‌نگاوی گرنگ و یه‌كلا كه‌ره‌وه ده‌نێن و چه‌ندین یاریی چاره‌نووساز ده‌كرێن.\nسه‌ره‌تا با له كیشوه‌ری ئه‌وروپاوه ده‌ستپێبكه‌ین و بزانین گرنگترین یارییه‌كان و دوا هه‌ڵوێست له سه‌رجه‌م گروپه‌كاندا چۆنه.\nله‌م كیشوه‌ره‌دا ئه‌وه‌ی مایه‌ی تێبینییه ئه‌وه‌یه ململانێی سه‌ركه‌وتن له‌نێوان هه‌ڵبژارده به‌شداره‌كاندا زۆر تونده، به‌ڵگه‌ش بۆ ئه‌م قسه‌یه ئه‌ویه له هه‌رنۆ گروپی هه‌ڵبژارده به‌شداره‌كان ته‌نیا به‌لجیكا له گروپی هه‌شته‌مدا توانیویه‌تی بۆ مۆندیال سه‌ربكه‌وێت.\n*بیلۆ روسیا×هۆڵه‌ندا-شه‌ممه 7/10/2017.\nله‌م گروپه‌دا یارییه‌كی گرنگ و چاره‌نووسا له‌نێوان هه‌ردوو هه‌ڵبژارده‌ی یه‌كه‌م و دووه‌مدا ماوه بكرێت و یارییه‌كانی هه‌ردووكیان كه ماویانه بكرێن به‌مجۆره‌ن:\n*سویسرا×هه‌نگاریا- شه‌ممه 7/10/2017.\nیارییه چاره‌نووسازه‌كه‌ش ئه‌م یارییه ده‌بێت:\nواته له‌و دوو یارییه‌ی ئه‌ڵمانیا ماونی بیانكات ته‌نیا یه‌ك یه‌كسانبوونی به‌سه بۆ سه‌ركه‌وتنی راسته‌وخۆ بۆ مۆندیال، واته له‌یاریی داهاتووی هه‌ردوو هه‌ڵبژارده‌كه‌دا كه سبه‌ی پێنجشه‌ممه 5/10 ده‌كرێت ئه‌گه‌ر ئه‌ڵمانیا له ئایرله‌ندا بباته‌وه‌و یان یه‌كسان بێت له‌گه‌ڵیدا ئه‌وا سه‌ركه‌وتنی مسۆگر ده‌بێت، ئه‌گه‌ر نا ئه‌وا یاریی دووه‌می كه‌له‌یاریگای خۆیدا به‌رامبه‌ر نه‌رویجه ئه‌وه یه‌كلایی ده‌كاته‌وه،یارییه‌كانیش كه ئه‌م دوو هه‌ڵبژارده‌یه ماویانه بیكه‌ن به‌مجۆه‌رن:\n1-سربیا (18 خاڵ)\n2-وێڵز (14 خاڵ).\n3-كۆماری ئایرله‌ندا (13 خاڵ).\nپێنج یارییش له دوا دوو جه‌وله‌ی یارییه‌كانی ئه‌م گروپه‌دا دوا قسه له‌سه‌ر ئه‌وه ده‌كه‌ن كێ له‌م سێ هه‌ڵبژارده‌یه ده‌بێته یه‌كه‌می گروپه‌كه‌و راسته‌وخۆ ده‌گاته روسیا، كام هه‌ڵبژارده‌ش پله‌ی دووه‌می ده‌گرێت و ده‌چێته یارییه‌كانی پاشكۆی پاڵاوتن و یارییه‌كانیش ئه‌مانه‌ن:\n*جۆرجیا×وێڵز- هه‌ینی 6/10/2017.\n*كۆماری ئایرله‌ندا-هه‌ینی 6/10/2017.\nئه‌گه‌ر هاتوو یارییه‌كانی جه‌وله‌ی نۆیه‌م كه رۆژی هه‌ینی داهاتوو 6/10/2017 ده‌كرێن هه‌رسێكیان به‌بردنه‌وه‌ی سربیاو وێڵز و ك.ئایرله‌ندا كۆتاییانهات، ئه‌وا دوا جه‌وله و به‌تایبه‌تیش یاریی وێڵز ئایرله‌ندا دوا قسه‌ی خۆی له‌و رووه‌وه ده‌كات.\nله‌م گروپه‌شدا به‌وێنه‌ی گروپی پێشوو پۆڵه‌نداو دانیمارك و مۆنتینیگرۆ ركابه‌ریی له‌سه‌ر گرتنی پله‌ی یه‌كه‌میی گروپه‌كه ده‌كه‌ن چونكه دوو جه‌وله له‌یاریی ماوه‌و جیاوازی خاڵی نێوانیشیان ته‌نیا 3 خاڵه به‌مجۆره:\nسبه‌ی پێنجشه‌ممه 5/10 و یه‌كشه‌ممه‌ی داهاتوو 8/10/2017 دوا دوو جه‌وله‌و دوا گرنگترین دوو یاریی ئه‌م گروپه ده‌كرێن كه دوان له‌یارییه‌كان رووبه‌ڕووبوونه‌وه‌ی هه‌ڵبژارده ركابه‌ره‌كانه و ئه‌نجامی ئه‌م یارییانه‌ش ئاسۆی زۆر له‌ئه‌گه‌ره‌كان روون ده‌كه‌نه‌وه به‌مجۆره:\nله‌م گروپه‌دا چوار هه‌ڵبژارده ركابه‌ری له‌سه‌ر گرتنی پله‌كانی یه‌كه‌م و دووه‌م ده‌كه‌ن و جیاوازی خاڵ له‌نێوان یه‌كه‌م له‌لایه‌ك و دووه‌م و سێیه‌م و چواره‌م 5 تا 6 خاڵه‌و دوو جه‌وله‌ش یاریی ماون و جه‌وله‌كانیش یاریی ئاگرین به‌هێزی زۆر له‌خۆ ده‌گرن به‌مجۆره:\nسبه‌ی پێنجشه‌ممه له‌جه‌وله‌ی پێشكۆتاییدا دوو یاریی زۆر گرنگ و چاره‌نووس ساز ئه‌م چوار هه‌ڵبژارده‌یه ده‌یكه‌ن به‌مجۆره:\n*سكۆتله‌ندا سلۆڤاكیا-پێنجشه‌ممه 5/10/2017.\nله‌م گروپه‌دا هه‌موو بۆچوون و ئه‌گه‌ره‌كان باسی ئه‌وه ده‌كه‌ن ئیسپانیا به‌یه‌كه‌می ده‌گاته روسیا، به‌ڵام ئیتالییه‌كان ده‌بێت بچنه یارییه‌كانی پاشكۆی پاڵاوتن، ئه‌مه‌ش له‌به‌ر ئه‌وه‌ی ئیسپانیا له دووه‌م رووبه‌ڕوو بونه‌وه‌ی له‌گه‌ڵ ئیتالیا توانی 3-0 یارییه‌كه له ئاتزوری بباته‌وه‌و بیخاته خانه‌ی دووه‌م و جیاوازی خاڵی نێوانیان ببێته سێ خاڵ به‌مجۆره.\nئه‌وه‌ی یارییه‌كانی داهاتووی ئه‌م گروپه له‌گروپه‌كانی تر جیا ده‌كاته‌وه ئه‌وه‌یه یاریی رووبه‌ڕووبوونه‌وه‌ی ركابه‌ره‌كانی تیادا نه‌ماوه‌و هه‌ڵبژارده‌كانی یه‌كه‌م و دووه‌م یاریی ئاسانیان هه‌یه.\nئه‌و دوو یارییه‌ی كه ئیسپانیاو ئیتالیای ركابه‌ر ماویانه و رۆژانی هه‌ینی و دووشه‌ممه‌ی ئاینده بیكه‌ن بۆ هه‌ردوو لایان ئاسان و بردنه‌وه‌یان له‌هه‌ڵبژارده‌كانی به‌رامبه‌ریان زۆر ئاسانه به‌مجۆره:\nئه‌وه‌ی ئه‌م گروپه له هه‌شته گروپه‌كه‌ی تر جیا ده‌كاته‌وه ئه‌وه‌یه هه‌ڵبژارده‌ی سه‌ركه‌وتوو بۆ مۆندیالی روسیا یه‌كلایی بۆته‌وه‌و ئه‌ویش به‌لجیكایه كه پێش ته‌واو بوونی یارییه‌كان به دوو جه‌وله به جیاوازی 8 خاڵ پێش دووه‌می گروپه‌كه (بۆسنه) و 9 خاڵ پێش یۆنانی سێیه‌م كه‌وتووه.\nجیاوازییه‌كی تریش ئه‌وه‌یه سێ هه‌ڵبژارده ته‌نیا شه‌ڕ له‌پێناوی گرتنی پله‌ی دووه‌میدا ده‌كه‌ن و زۆرترین جیاوازیش له‌نێوانیاندا یه‌ك تا چوار خاڵه به‌مجۆره:\nئه‌مه‌ش له‌به‌ر ئه‌وه‌ی ته‌نیا دوو هه‌ڵبژارده له‌كۆی شه‌ش هه‌ڵبژارده‌كه‌ی ئه‌م گروپه ئاوت بوون و هیچ هیوایه‌كیان نه به روسیا و نه‌به پاشكۆی پاڵاوتن نه‌ماوه و ئه‌وانیش بریتین له فنله‌ندا(7 خاڵ) و كۆسۆڤۆ( 1 خاڵ).\nهه‌رچی چوار هه‌ڵبژارده‌كه‌ی تره یه‌كه‌م و دووه‌م (كرواتیاو ئایسله‌ندا) هه‌ریه‌كه‌و خاوه‌نی 16 خاڵن و توركیاو ئۆكرانیاش كه سێیه‌م و چواره‌می گروپه‌كه‌ن ته‌نیا دوو خاڵ له‌دوای یه‌كه‌م و دووه‌مه‌كه‌ون و 14 خاڵیان هه‌یه.\nله‌م كیشوه‌ره ئێستا دوو جه‌وله یاری له یارییه‌كانی پاڵاوتن ماون سبه‌ی پێنجشه‌ممه‌و سێشه‌ممه‌ی ئاینده 5 و 10/10/2017 ده‌كرێن و یارییه‌كانیش به‌مجۆره ده‌بن:\n*پێنجشه‌ممه 5/10/2017 ...پۆلیڤیا×به‌رازیل-سه‌عات 11 ی شه‌و.\n*پێنجشه‌ممه 5/10/2017 ...ڤێنزوێلا×ئۆرۆگوای-سه‌عات 12 ی شه‌و .\n* هه‌ینی 6/10/2017...كۆڵۆمبیا×پاراگوای-سه‌عات 02:30 به‌ره‌به‌یان.\n* هه‌ینی 6/10/2017...ئه‌رجه‌نتین×پیرۆ-سه‌عات 2:30 به‌ره‌به‌یان.\n* هه‌ینی 6/10/2017...چیلی×ئۆكوادۆر-سه‌عات 2:30 به‌ره به‌یان.\nسه‌رجه‌م ئه‌م یارییانه‌ش سه‌عات 2:20 به‌ره‌به‌یانی رۆژی چوارشه‌ممه‌ی ئاینده ده‌كرێن.\nبه‌رله ئه‌نجامدانی ئه‌م یارییانه ركابه‌رییه‌كی توند له‌نێوان ئۆرۆگوای دووه‌م و كۆڵۆمبیای سێیه‌م و پیرۆی چواره‌م و ئه‌رجه‌نتینی پێنجه‌م و چیلی شه‌شه‌م دا زۆر تونه‌ده‌و ته‌نانه‌ت پاراگوای و ئۆكوادۆری حه‌وته‌م و هه‌شته‌میش له بازنه‌ی ململانێدان و ئه‌مانیش تاڕاده‌یه‌ك هیوا بڕاو نین.\nئه‌م كیشوه‌ره‌ش هه‌مان بارو دۆخی كیشوه‌ری ئه‌مریكای باشووری هه‌یه به‌وه‌ی دوو جه‌وله له‌یاریی ماون بكرێن، جه‌وله‌ی پێشكۆتایی رۆژانی هه‌ینی و شه‌ممه‌ی ئاینده 6 و 7 و 8/10/2017 و دوا جه‌وله‌ش مانگی 11 ده‌كرێن.\nدیاره له‌م كیشوه‌ره‌دا دوا قۆناغی پاڵاوتن به‌م جۆره‌یه:\n*20 هه‌ڵبژارده به‌شداریی ده‌كه‌ن.\n*به‌سه‌ر 5 گروپی 4 هه‌ڵبژارده‌ییدا دابه‌شكراون.\n*پاڵه‌وانانی گروپه‌كان راسته‌وخۆ بۆ مۆندیال سه‌ركه‌ده‌كه‌ون.\nریزبه‌ندی هه‌رپێنج گروپه‌كه‌ش پێش ئه‌نجامدانی ئه‌م دوو جه‌وله‌یه له‌یاریی به‌مشێوه‌یه‌ی لای خواره‌وه‌یه:\n2-كۆماری كۆنگۆ(7 خاڵ).\n1-بۆركینا فاسۆ(6 خاڵ).\n4-ئه‌فریقای باشوور(1 خاڵ).\nله‌م كیشوه‌ره ته‌نیا یارییه‌كانی پاشكۆی پاڵاوتن ماون بكرێن، هه‌ردوو هه‌ڵبژارده‌ی سوریاو ئوستورالیاش رۆژانی 5/10 و 10/10/2017 دوو یارییه یه‌كلا كه‌ره‌وه‌كه ده‌كه‌ن و براوه له‌گه‌ڵ چواره‌می ئه‌مریكای باكوور و ناوه‌ندو ده‌ریای كاریبی دوو یاریی تر ده‌كات و براوه له‌م دوو یارییه‌وه ده‌گاته مۆندیال.\nئه‌مریكای باكوور و\nناوه‌ندو ده‌ریای كاریبی\nله‌م كیشوه‌ره‌دا تائێستا 8 جه‌وله له‌یاریی كراون و ته‌نیا 2 جه‌وله له‌یاریی ماون بكرێن، ئه‌م دوو جه‌وله‌یه‌ش به‌مشێوه‌یه ده‌كرێن:\nجه‌وله‌ی نۆیه‌م- سبه‌ی پێنجشه‌ممه 5/10/2017\n* ترینیدادو تۆباكۆ× ئه‌مریكا.\n* هۆندۆراس× مه‌كسیك.\n* پاناما× كۆستاریكا.\nله‌م كیشوه‌ره مه‌كسیك ته‌نیا هه‌ڵبژارده‌یه راسته‌وخۆ بۆ مۆندیال سه‌ركه‌وتبێت و خاوه‌نی 18 خاڵه، كۆستاریكاش تاڕاده‌یه‌ك بۆته دووه‌م هه‌ڵبژارده‌ی سه‌ركه‌وتوو، ئه‌میش له‌گه‌ڵ پاناماو ئه‌مریكاو هۆندۆراس ركابه‌رییه‌كی توند ده‌كه‌ن بۆ ئه‌وه‌ی دوانی تریان راسته‌وخۆ بگاته مۆندیال و چواره‌می ئه‌م گروپه‌ش هیوایه‌كی تری ده‌مێنێت به‌وه‌ی دوو یاریی پاشكۆی پاڵاوتنی مۆندیال له‌گه‌ڵ پێنجه‌می ئاسیا ده‌كات و براوه‌كه‌یان راسته‌وخۆ ده‌گاته مۆندیال.


بەچی پێشوازی لە ڕەمەزان بكەین؟ | ماڵپەڕی بەهەشت\nhome navigate_before کتێبخانە navigate_before مانگى ڕەمەزان navigate_before بەچی پێشوازی لە ڕەمەزان بكەین؟\nبرا و خوشکى بەڕێز : لەم نامیلکەیەدا بە کورتى چەند خاڵێکى گرنگ باس کراوە سەبارەت بە چۆنێتى پێشوازى لە مانگى پیرۆزى ڕەمەزانى بۆ ئەوەى تۆى موسڵمان بزانى کە چۆن و بە چ شێوەیەک پێشوازى لەم میوانە بەڕێز و ئازیزە بکەى ، لەگەڵ باسکردنى گرنگترین ئەو عیبادەتانەى کە لە مانگى ڕەمەزاندا دەکرێن بە ئومێدى ئەوەى بتوانین ئەم مانگە پیرۆزە بە عیبادەت و بەندایەتى بۆ خواى گەورە و میهرەبان بڕازێنینەوە و بە جوانترین شێوە پێشوازى لێ بکەین .\nئەو خاڵانەش بریتین لە :\nیەکەم : تەوبە و پەشیمانی .\nدووەم : پێشوازی لە ڕەمەزان دەكەن بەنیەت پاكیەوە بۆخوا لەهەموو كار وكردەوەیەكیاندا .\nسێیەم : پێشوازی لە ڕەمەزان دەكەن بە شوێنكەوتنی سوننەتی پێغەمبەر(صلی الله علیە وسلم) .\nچوارەم : پێشوازی لە ڕەمەزان دەكەن بە ئارامگریەوە .\nپێنجەم : پێشوازی لەڕەمەزان دەكەن بەدەستگرتن بەكاتەوە وبەسەربردنی لە چاكەو گوێڕایەڵیدا: .\nشەشەم : پێشوازی لە ڕەمەزان دەكەن بە چاك ئەنجامدانی كارو فرمان وكارزانی تێیدا .\nحەوتەم : پێشوازی لە ڕەمەزان دەكەن بە لێبووردەیی و ڕەوشت بەرزی .\nهەشتەم : پێشوازی لە ڕەمەزان دەكەن بە لێپرسینەوە لەگەڵ خۆدا .


"حەوت کەسیان ئێرانین"\nروانگەی سوری: بەهۆی بۆردومانەکانی ئیسرائیلەوە لە سوریا 11 کەس کوژران\nپۆلیسی سلێمانی: دوکەس بە تۆمەتی مامەڵەکردن بە سیمکارتى علوج دەستگیرکران\nمەلا بەختیار: ژمارەی جەنەڕاڵەکانی عێراق، دە هێندەی جەنەڕاڵەکانی ئەمریکایە\nوەزارەتی کار لەبارەی وادەی تۆمارکردنی خاوەن پێداویستیە تایبەتەکان رونکردنەوە دەدات\nمۆرینیۆ ئەرکی راهێنەرایەتی یانەیەکی ئینگلیزی پێسپێردرا\nکەشوهەوای ئەمڕۆ و سبەی شارەکانی هەرێمی کوردستان\n"داعش پلانی هەیە هێرشبکاتە سەر وڵاتانی رۆژئاوا"\nپنتاگۆن: دوای ئۆپەراسیۆنەکەی تورکیا داعش ریزەکانی خۆی رێکخستەوە\n"لەگەڵ هەرێم لە راستە رێگایەکی باشداین بۆ چارەسەکردنی کێشەکان"\nفالح فەیاز: کێشەی کورد یەکێکە لە کێشە گەورەکانی رۆژهەڵاتی ناوەڕاست\nهەدەپە تاوتوێی کشانەوە لە پەرلەمانی تورکیا دەکات\nئیبراهیم هه‌ورامانی - 8-09-2019 - 1264 جار خوێندراوەتەوە\nسه‌د ڕۆژ له‌ته‌مه‌نى كابینه‌ى نۆهه‌مى حكومه‌تى هه‌رێمى كوردستان تێپه‌ڕى، وه‌ك ده‌ڵێن (مانگه‌شه‌و سه‌رله‌ئێواره دیاره ) هه‌رچه‌نده دروشمه سه‌ره‌كیه‌كانى كارى چوارساڵی داهاتوى كابینه‌كه بریتیه له چاكسازى و بنڕیكردنى گه‌نده‌ڵی و لێپرسینه‌وه له‌گه‌نده‌ڵكاران.\nسه‌د ڕۆژ تێپه‌ڕى و هێشتا تۆزقاڵێ له دروشمه‌كانى كاركردنى ئه‌م كابینه‌یه نه‌یتوانیوه ببێته مایه‌ى ئه‌و ئومێده‌ى هاوڵاتى ئه‌م هه‌رێمه به‌درێژایی ئه‌م چواره‌ساڵه‌ى داهاتوو ژیانى خۆیانى له‌سه‌ر بنیات بنێن.\nئه‌وه ده‌گوزه‌رێ درێژكراوه‌ى به‌رنامه و كارى ساڵانى پشوى كابینه‌كانى دیكه‌ى حكومه‌ته.\nسه‌د ڕۆژ تێپه‌ڕى هێشتا دوو موچه و سێ موچه‌و چه‌ند موچه‌ى هه‌ر به‌رده‌وامى هه‌یه.\nسه‌د ڕۆژ تێپه‌ڕى هێشتا حیزب هه‌ر له قۆرخكردنى بازاڕ و نرخدایه.\nسه‌د ڕۆژ تێپه‌ڕى و هێشتا ده‌ستى حیزب له‌یه‌خه‌ى حكومه‌ت به‌رنه‌بوه.\nسه‌د ڕۆژ تێپه‌ڕى و هێشتا هه‌ر موچه له‌دواكه‌وتن دایه.\nسه‌د ڕۆژ تێپه‌ڕى و هێشتا هه‌یمه‌نه‌ى دوو ئیداره‌ى له حكومه‌تى هه‌رێمدا وجودى هه‌یه.\nسه‌د ڕۆژ تێپه‌ڕى و هێشتا ڕێژه‌ى بێكارى له به‌رزبونه‌وه‌دایه.\nسه‌د ڕۆژ تێپه‌ڕى و هێشتا كێشه‌و گرفت و قه‌یران هه‌ر له‌بره‌و بێ چاره‌سه‌ركردن دایه.\nبۆیه پاش تێپه‌ڕبونى ئه‌م سه‌د ڕۆژه ده‌پرسین كێ چاكسازى ده‌كات ؟ چاكسازى به‌كێ ده‌كرێت ؟\nئایا ئه‌م تیمه ده‌توانن ببنه مژده به‌خش و جێگه‌ى ئومێدى هاولاتیانى ئه‌م حكومه‌تى هه‌رێمه بۆ به‌مه‌ده‌نى كردنى كۆمه‌ڵگا و به موئه‌سه‌سه‌كردنى كاره‌كانى كابینه‌كه‌یان ؟ ڕه‌نگه تێپه‌ربونى سه‌د ڕۆژى دیكه‌و به تێپه‌ڕبونى كات بگه‌ینه ئه‌و ڕاستییه‌ى كه ئه‌م كابینه‌ش به‌هه‌مان تیمى حوكمدارێتیه‌وه هه‌مان تیمى به‌ڕێوه‌بردنى كابینه‌كانى پێشوو به گۆڕانكارییه‌كى ساده‌و ساكاره‌وه.\nبیست و یه‌كى نۆش تێپه‌ڕى !\nمریه‌م و هه‌ڵه‌بجه و شتى تریش\nسێ وتارو یەک هەڵەبجە\nبه‌چكه گورگه‌كه‌ی داود به‌گی جاف\nله‌كوێوه ده‌ست پێ بكه‌ین؟\nهه‌نگاونانی هاودیده‌كان به‌ره‌و كوێمان ده‌به‌ن؟\nیاری تۆم و جێری\nئێوە مێژووتان خوێندوەتەوە؟\nدووبەرواری جیاواز و یەک پەیام\nجامەکە نەک پڕبوە، لێی دەڕژێ\nئێمه حكومه‌تمان هه‌یه ؟\nكێ به‌رپرسیاره له‌م دۆخه‌ی هه‌رێم ؟\nدەبێ چی بكەین؟\nكاتێك ئه‌مه‌ریكا ده‌ڵێت!\nئەگەر پەڕلەمانیش خرایەوە کار؟\nكێ خائینه ؟


ئازادی ده‌ستبه‌سه‌ركراوان به خه‌بات له ده‌ره‌وه‌ی زیندانه‌كان دێته دی | کۆمەڵە \nڕە‌وگە top » ئازادی ده‌ستبه‌سه‌ركراوان به خه‌بات له ده‌ره‌وه‌ی زیندانه‌كان دێته دی\nپتر له ٢ حه‌فته به‌سه‌ر ئاخێزی مانگی خه‌زه‌ڵوه‌ردا تێپه‌ڕ بووه. له‌م ئاخێزه‌دا ملیۆنان ئینسانی خه‌باتكار و هه‌ژاری سه‌رتاسه‌ری ئێران بۆ دیفاع له مافه سه‌ره‌تاییه‌كانیان شه‌وی ٢٤ی خه‌زه‌ڵوه‌ر له شاره‌كانی ئێران هاتنه سه‌رقامه‌كان. ڕژیمی دیكتاتۆری كۆماری ئیسلامی له ماوه‌ی ئه‌م چه‌ند ڕۆژ ناڕه‌زایه‌تیه‌دا، بێجگه له كوشتنی سه‌دان كه‌س له لاوان و منداڵان، هه‌زارانی ئینسانی دیكه‌شی به‌كۆمه‌ڵ له سه‌ر شه‌قام و له‌ناو ماڵه‌كاندا ده‌ستبه‌سه‌ر و ڕه‌وانه‌ی زیندانه‌كانی كرد. ئه‌م ڕژیمه دڕنده‌یه به هه‌زاران به‌كرێ گیراو و جه‌للادی بۆ چاوترسێن كردنی كۆمه‌ڵگا، له گیانی ده‌ستبه‌سه‌ركراوان به‌رداوه. ئه‌وه‌ش له حاڵێكدایه كه ده‌ستبه‌سه‌ر كردنی خه‌ڵك له لایه‌ن ڕژیمه‌وه هه‌روا درێژه‌ی هه‌یه. ڕۆژی دووشه‌ممه ١١ی سه‌رماوه‌ز كاره‌به‌ده‌ستێكی وه‌زاره‌تی ئیتلاعات باسی له‌وه كرد كه ته‌نیا له خووزستان ٧٩ كه‌سی دیكه‌یان ده‌ستبه‌سه‌ر كردووه.\nوته‌كانی سه‌رانی ڕژیم له خامنه‌یی و ڕووحانیه‌وه تا به‌رپرسانی سپای پاسداران و ده‌زگای گه‌نده‌ڵی قه‌زائی ڕژیم كه خه‌ڵكی ناڕازی و وه‌گیان هاتوو به ده‌ست و پێوه‌ندی ده‌ره‌كی، تیرۆریست و ئه‌رازل و ئه‌وباش و سووتێنه‌ری سه‌روه‌ت و سامانی گشتی، وه‌سف ده‌كه‌ن، ته‌نیا درۆیه‌كی بێشه‌رمانه‌یه بۆ زاڵ كردنی كه‌ش و هه‌وای ترس و توقاندن له كۆمه‌ڵگادا و پاساو هێنانه‌وه‌یه بۆ كوشتن و ئازار و ئه‌شكه‌نجه‌ی خه‌ڵك. تۆمه‌تی بێ پایه و هه‌وڵ بۆ وه‌رگرتنی ئیعترافی زۆره‌ملی و سه‌پاندنی ئه‌م تۆمه‌تانه له ژێر ئه‌شكه‌نجه‌ی وه‌حشیانه و ده‌ست و پا شكاندنی داعشانه‌ی به‌ندكراوان له لایه‌ن بازجوویانی ناوه‌نده ئه‌منیه‌تیه‌كان، ساڵانێكه له‌به‌ر چاوی خه‌ڵك ڕسوا بووه و ڕژیم به‌م سێناریۆیانه ناتوانێ جه‌ماوه‌ری خه‌ڵكی هه‌ژاری ئێران بترسێنێ و به‌ر به درێژه‌ی خه‌باتیان بۆ سڕینه‌وه‌ی ئه‌م ڕژیمه دژه ئینسانه بگرێ. له ڕاستی دا ئه‌وه ڕژیم خۆیه‌تی كه ده‌مێكه ترسی مه‌رگ كه‌وتووه‌ته ناو دڵێوه. یه‌دوڵڵا جه‌وانی جێگری سیاسی سپای پاسداران دانی به‌وه دانا كه ناڕه‌زایه‌تیه‌كان له ٢٩ ئۆستاندا له ئارا دا بووه و وێڕای ئاماژه به‌و ڕاستیه كه ئه‌م ڕووداوه به‌م به‌ریناییه له ماوه‌ی ته‌مه‌نی ٤٠ ساڵی ڕابردووی كۆماری ئیسلامیدا بێ وێنه بووه، وتی “هه‌موو خاوه‌ن بۆچوونه‌كان له‌سه‌ر ئه‌و باوه‌ڕه‌ن كه له باروودۆخی ئابووری و گوشار و گه‌مارۆی ده‌ره‌كیی ئێستادا، ناكرێ وڵات به درووستی ئیداره بكه‌ین.”\nكۆماری ئیسلامی هه‌تا ئێستا نه ئامارێكی له ژماره‌ی گیان به‌خت كردوانی سه‌ر شه‌قامه‌كان و ناو زیندانه‌كان له ژێر ئه‌شكه‌نجه‌دا داوه‌ته ده‌ر و نه ناسنامه‌یانی دیاری كردووه و نه ئاماده‌شه ژماره‌ی ده‌ستبه‌سه‌ركراوان و ناوه‌كانیان ڕاگه‌یه‌نێت. ده‌زگاكانی ئیتلاعات و سپای پاسداران هه‌تا ئێستا نه ڕێگه‌ی به ده‌ستبه‌سه‌ركراوان و بنه‌ماڵه‌كانیان داوه تا له‌گه‌ڵ یه‌كتر په‌یوه‌ندی بگرن و نه به بنه‌ماڵه‌كانیشی ڕاگه‌یاندووه كه چ به‌ڵایه‌ك به‌سه‌ر ڕۆڵه‌كانیان هاتووه. ئاخۆندێكی جه‌للاد وه‌ك جه‌عفه‌ر مۆنته‌زری دادستانی گشتی ڕژیم به شانازیه‌وه ڕایده‌گه‌یه‌نێ : “ڕێگه‌مان نه‌داوه ئاماری ڕاسته‌قینه‌ی كوژراوه‌كان و زیندانیه‌كان له ناوه‌وه و ده‌ره‌وه‌ی وڵات به ده‌ست كه‌س بگات.” ئه‌و به خۆشحاڵیشه‌وه ده‌ڵێ كه خه‌ڵك له ناوه‌وه و ده‌ره‌وه‌ی وڵات هیچ ئامار و زانیاریه‌كیان له‌به‌ر ده‌ست دا نییه. ئه‌و به‌و قسانه‌ی به خه‌یاڵی خۆی ده‌یهه‌وێ به خه‌ڵك و ده‌ستبه‌سه‌ركراوان ئه‌و هۆشداره بدات كه گۆیا ده‌توانن هه‌ر به‌ڵایه‌ك كه بیانهه‌وێ به‌سه‌ریان بێنن. به‌ڵام خه‌یاڵیان خاوه. خه‌ڵك به هه‌ر شێوه‌یه‌ك و له هه‌ر ڕێگه‌یه‌كه‌وه بێت زانیاری واقعی به‌ده‌ست دێنێ. به‌ڵام ئیعترافی ڕۆژی ڕابردووی ئۆستانداری تاران به ده‌ستبه‌سه‌ركردنی ٢٠٢١ كه‌س له تاران و پشتڕاست كردنه‌وه‌ی هه‌واڵی ده‌ستبه‌سه‌ركردنی ٧ هه‌زار كه‌س له لایه‌ن وته‌بێژی كۆمیسیۆنی ئه‌منیه‌تی مه‌جلیس، ده‌رخه‌ری ئه‌وه‌یه كه هه‌تا ئێستا به هه‌زاران كه‌س له لایه‌ن ڕژیمه‌وه ده‌ستبه‌سه‌ر كراون. له‌م باره‌وه نه‌رگس محه‌ممه‌دی وته‌بێژی ناوه‌ندی داكۆك


لە خۆپیشاندانەکانی ئێران و ڕۆژهەڵات چەند کەسێک کوژراون و بارەگای دەوڵەتیش سوتێنراوە | ROJnews\nلە خۆپیشاندانەکانی ئێران و ڕۆژهەڵات چەند کەسێک کوژراون و بارەگای دەوڵەتیش سوتێنراوە\nشەممە, 16 نوف 2019 - 18:30\nخۆپیشاندانەکانی ئێران و ڕۆژهەڵاتی کوردستان بەردەوامە و لە وەڵامی خۆپیشاندەران لەبەرامبەر هێرشی هێزە ئەمنییەکان، چەندین بارەگای دەوڵەت و ئۆتۆمبێلی سەربازی لەلایەن خۆپیشاندەرانەوە سووتێندراون.\nلە شەوی ڕابردووەوە خۆپیشاندانەکان دژی بەرزکردنەوەی نرخی بەنزین و سیاسەتە ئابورییەکانی دەوڵەتی ئێران دەستیپێکردووە و گەیشتووەتە زۆربەی شارەکانی ئێران و ڕۆژهەڵاتی کوردستان، پۆلیس و هێزە ئەمنییەکانیش هێرش دەکەنە سەر خۆپیشاندەران.\nبەپێی ئەودیمەنانەی بەدەست گەیشتوون، لە وەڵامی هێرشی هێزە ئەمنییەکانی ڕژێمی ئێران، تا ئێستا چەندین بانک، بنکەی پۆلیس و بارەگای دەوڵەت لە چەندین شوێنی ئێران لەلایەن خۆپیشاندەرانەوە سووتێندراون.\nهەروەها پاسێکی گەورەی هێزەکانی پۆلیس لەلایەن خۆپیشاندەرانەوە ڕاگیراوە و سووتێندراوە.\nبەپێی بڵاوەکراوەکانی تۆڕە کۆمەلایەتییەکانیش، هێزەکانی پۆلیس و هێزە ئەمنییەکانی ئێران لە چەندین شار لەوانە، ئسفەهان، شیراز، تاران و چەند شارێکی دیکە تەقەیان لە خۆپیشاندەران کردووە و لە ئەنجامدا دوو کەس کوژراون و چەندین کەسی دیکەش بریندار بوون.\nهاوکات کۆڵبەرنیوز، لە هەواڵێکیدا ئاماژەی بەوەکردووە، لە خۆپیشاندانەکانی خەڵکی مەریوان، هێزە ئەمنییەکان تەقەیان لە خۆپیشاندەران کردووە و تا ئێستا دوو کەس کوژراون و چەندین کەسی دیکەش بریندار بوون کە منداڵێکیش لەناو قوربانیەکان دایە.\nقەسەدە ئاماری ٣ ڕۆژی ڕابردووی ئاشکرا کرد\nناوەندی ڕاگەیاندنی هێزەکانی سوریای دیموکراتیک ئاماری هێرشی سێ ڕۆژی ڕابردووی دەوڵەتی تورک و چەتەکانی ئاشکرا کرد و ڕایگەیاند، هێرشە داگیرکەرییەکانی سەر ناوچەکە بەردەوامن.\n14 ديس - 19:54\nهێزی ئاسمانی سوپای نیشتمانی لیبیا، کۆگایەکی گەورەی چەک، تەقەمەنی، کەلوپەلی سەربازیی و فڕۆکەی بێفڕۆکەوانی تورکیای لە شاری مسراتە کردە ئامانج.\n14 ديس - 10:38\nگوندەکانی ڕۆژئاوای گرێ سپی تۆپباران دەکرێن\nلەلایەن سوپای تورک و چەتەکانی سەر بە تورکیاوە گوندەکانی ڕۆژئاوای گرێسپی تۆپاران دەکرێت، بەهۆیەوە زیان بە ماڵی هاوڵاتیان کەوتووە.\n13 ديس - 21:43


تێکۆشان لە ناو زیندانەکانى ئێران بەردەوامە!\nهەڵسوڕاوانى شۆڕشگێر هەمیشە لەخۆبوردوو و چاونەترس بوون لەپێناوى بەدیهێنانى مافەکانى خەڵک دا بۆئەوەى خەڵک بەخۆش بەختى وئازادى و بەرابەرى ژیان بگوزەرێنێت,ئەگەرچى تێکۆشان بۆ دەستەبەرکردنى ماف وئازادییەکان سەخترودژوارتربووە لەژێرسایەى دەسەڵاتى سەرکوتکەرانەى مەلاکانى ئێران بەڵام خەباتکاران ئومێدوهیواى بەرخودانیان هەرگیزبەرنەداوە تەنهاجۆروشێوازییان گۆڕیوە لە ناوزیندانە تاریکەکانى ڕژێمى سێدارەى ئیسلامى ئێراندا,ئەویش بەتێکۆشانى تاکەکەسى گەشەیان بەشۆڕشىداوە بەقوربانى دانى جەستەودەروونى خۆیان لەپێناوى گۆڕانکارى لەسیستەم وحکومەتدا,لەناوزیندانەکاندا بۆڕەدکردنەوەوبەگژداچوونەوەى سیاسەت وبەرنامەدژەمرۆڤایەتییەکانى ڕژێم زیندانییەکان بەردەوابوون بەدەربڕینى ناڕەزایەتى ومانگرتنەکان لەناوزیندانەکاندا بەرامبەرپێشێلکردنى مافەکانى مرۆڤ وئازاروئەشکەنجەدانى زیندانیان لەناوزیندانەکان بەڵام بەرگرتن بە بڵاوکردنەوە وڕاگەیاندنى ئازاروئەشکەنجەکانى زیندانیانى ئێرانى لەلایەن کاربەدەستان ولێپرسراوانى زیندانیان بەردەوام کارى بۆکراوەوقەدەغەکراوە کەجیهانى دەرەوە بزانێت بەبارودۆخى زیندانیانى ئێرانى.زیندانیان لەم قۆناغەدا ئەگەرچى بەشێوازى وجۆراوجۆر داواکارى وناڕەزایەتییەکانیان بەڕووى بەرپرسان ولێپرسراوانى ڕژێمى کۆمارى ئیسلامى سێدارەى ئێران بەرزکردۆتەوە کەبەرپرسان ولێپرسراوانى ناوزیندانییەکانى ڕژێم ودەرەوەى زیندانییەکان بەهیچ شێوەیەک هەروەک کارى هەمیشەییان نەگوێیان لەزیندانییان گرتووە و نەبەدوایى جێبەجێکردنى خواست وداواکارییەکانى زیندانییەکانەوەچوون,بەڵکولەبەرامبەردا بەرپرسانى زیندانییان ئازاروئەشکەنجەکانى زیندانییانیان توندترودژەمرۆڤانەترکردووە.\nلەزیندانەکانى ئێران زۆرترین چیرۆکى ڕاستەقینەى دژبەمرۆڤایەتى ڕۆژانە ڕوودەدات,کە زیندانیان بەشێوەیەکى گشتى ڕووبەڕووى سوکایەتى وئازارەکان دەبنەوە,ڕۆژانە گەنجان ولاوان وڕۆژنامەنووسان وکەسانى سیاسى وڕۆشنبیر لەژنان ولەپیاوان لەسێدارەدەدرێن,کەسەرجەمیان هەواڵ وچیرۆکى دڵتەزێن وجەرگ سووتاو دەبیستین ودەخوێنینەوەوگوێمان لێدەبێت,چەند ڕۆژ لەمەوبەر هەواڵى زیندانێکى سیاسى بڵاوکرایەوە بەناوى (سەعید شێرزاد) یەکێک لەئەندامانى دیفاع لەمنداڵانى سەرشەقام ومنداڵانى کارە.\nخەڵکى کرمانشان لەڕۆژهەڵاتى کوردستان لەئێران,کە لە ١٨ى جۆزەردانى ساڵى ١٣٩٣ دەستبەسەرکراوە,لەزیندانەلەگرتووخانەى ڕەجایى شار,لەبەرنەبوونى ئەمنیەتى گیراوانى عەقیدەتى,مانى لەخواردن گرت ولێوى دوورییەوە ئێستا ئەوابۆماوەى یەک مانگە لەمانگرتن بەردەوامە,لەئێستادا تەندروستى زۆر خەراپ وناجێگیرە,بەهۆى درێژەدان بەمانگرتنەکە فشارى خوێنى دابەزیوەولێدانى دڵى بەرزبۆتەوە ولەشى زۆرلاوازبووەوگورجیلەکانى زۆرئازارى دەدەن هەنگاوبەهەنگاوئەگەربەفریاى نەکەون لەمردن نزیک دەبێتەوە.\nلەئێستاشدا هەواڵى بڵاوبونەوەى تێکچون وخەراپ بوونى بارى تەندروستى ورەوشى زیندانى سیاسى (ئارشى سادقى )دەبیستین.لێبوردنى نێونەتەوەیى لەڕاگەیاندراوێکدا داواى ئازادى بەپەلەى زیندانى سیاسى (ئارشى سادقى)وچاودێرى پزیشکى لەناوبراوکرد.لێبوردنى نێونەتەوەیى وریایى بەڕژێمى ئێرانداکەدەست لەیارى کردن بەگیانى ئارەشى سادقى هەڵگرێ.\nبەرپرسانى ڕژێمى سێدارەى ئیسلامى ئێران بەجێى ئازادى بەپەلەوبێ مەرجى (ئارشى سادقى وهاوژینەکەى بەناوى گوڵروخى ئیرایى,داواى زەمانەتى قورس دەکەن.بەرپرسانى ڕژێمى ئێران بەباشى دەزانن کەسەعاتێک دواخستنى ئازادى ئارشى سادقى بەماناى ژیان ومەرگە. ڕەوشى زیندانى سیاسى ئارشى سادقى کەئەمرۆزیاتر لەدوومانگ وچەندین ڕۆژى مانگرتن لەخواردن تێدەپەڕێنێت ,زۆرخەراپەوئەگەرى مردنى لەئان وسات دایە.\nپێویستە ڕێکخراوەنێودەوڵەتییەکان وڕێکخراوەکانى پەیوەست بەمافەکانى مرۆڤ,ئەوحیزب وڕێکخراوانەى کەداکۆکى وبەرگرى لەئازادى ڕادەربڕین وئازادى ودیموکراسى ومافەکانى مرۆڤ دەکەن لەجیهاندا بەهەرجۆروشێوازێک کەپێیان دەکرێت وسەرکەوتودەبن لەدەستبەرکردنى مافەکانى مرۆڤ بەزوویى ئامادەیى خۆیان نیشان بدەن بۆداکۆکى کردن وبەرگرى کردن لەماف وداواکارى وخواستەکانى سەرجەم زیندانیانى ئێرانى,فشارەکانیان بەشێوازى جۆراوجۆر دەست پێ بکەن بۆسەرڕژێمى کۆنەپەرستى ئیسلامى ئێرانى بۆئەوەى بەرپرسانى ناوزیندانەکانى رژێم هەرچى زووترە دەست هەڵبگرن لەئازاروئەشکەنجەو لەسێدارەدان ,لەبەرئەوەى زیندانیانى سیاسى وزیندانیانى ژن وپیاووڕۆژنامەنووس ولاوان وگەنجان وتەواوى زیندانیانى ئێرانى بەگشتى وزیندانیانى کورد لە بارودۆخێکى زۆر نالەبارو خەراپدان,لەسەرجەم مافەسەرەتاییەکانى مرۆڤ بێ بەش کراون وڕۆژانە زۆرینەیان ڕووبەڕووى ئازاروئەشکەنجەى جۆراوجۆردەبنەوە ,هەربۆیە پێویستە سەرجەم دەنگە نارەزایییەکانى زیندانیانى ئێرانى بەتەواوى کۆمەڵگایى مرۆڤایەتى بگەیەنین بەهەرجۆرێک بۆمان دەکرێت,ئەمەش لەپێناوى ڕیسواکردن ومەحکوم کردنى کارکردەوەکانى ڕژێمى ئیسلامى سێدارەى ئێران و سەرکەوتن وبەدیهێنانى سیستەمێکى سیکۆلارو ئازادودوورلەچەوسانەوە ونابەرابەر.\nپێویستە ئەوەبزاندرێت هەربێ دەنگێک وشاردنەوەیەک لەئاست زوڵم وچەوسانەوەو پێشێلکردنى مافەکانى مرۆڤ لەژێرسایەى سیستەمى سەرکوت ودژەبەشەرى ئیسلامى کەبەسیستەم وکۆمارى سێدارەى ئیسلامى ئێران ناسێندراوە لەجیهاندا نیشانەى دواکەوتویى وکۆنەپەرستى وخۆپەرستى ئەوجۆرە دەوڵەت وڕیکخراوەوحیزبانە نیشان دەدات کە بانگەشە بەداکۆکى لە دیموکراسى وئازادى ومافەکانى مرۆڤ وبەرابەرى دەکەن.


هێرشده‌كرێته سه‌ر گوندێكی دوزخورماتوو\nژماره‌یه‌ك چه‌كداری نه‌ناسراو، هێرشده‌كه‌نه سه‌ر گوندێك و له‌گه‌ڵ برینداركردنی هاوڵاتییه‌كدا به‌ره‌و شوێنێكی نادیار هه‌ڵدێن، ئه‌وه‌ش دوای گه‌یشتنی هێزه سه‌ربازییه‌كانی عیراق.\nشه‌وی رابردوو، سێشه‌ممه 7ی ئایار له گوندی ته‌په‌سه‌وزی قه‌زای دوزخورماتوو، ژماره‌یه‌ك چه‌كدار هه‌ڵده‌كوتنه سه‌ر گونده‌كه و به‌هۆی ته‌قه‌كردنه‌وه، هاوڵاتییه‌ك بریندار ده‌كه‌ن.\nدانیشتویه‌كی ئه‌و گونده به (كه‌ركوك ناو)ی وت "كاتژمێر هه‌شتی شه‌و بوو، ژماره‌یه‌ك چه‌كداری داعش ته‌قه‌یان كرد بۆ ناو گونده‌كه...، به‌وهۆیه‌وه هاوڵاتییه‌ك كه خاوه‌نی گامێشه له ناوچه‌كه بریندار بوو".\nله‌گه‌ڵ دروستبونی ته‌قه‌كان، خه‌ڵكی گونده‌كه به چه‌ك و هاوكاری حه‌شدی شه‌عبی، به هانای برینداره‌كه‌وه ده‌چن.\n"ئێستا ئێمه وه‌ك دانیشتوی گونده‌كه شه‌وان خۆمان پارێزگاری له خۆمان ده‌كه‌ین" شایه‌تحاڵه‌كه واده‌ڵێت.\nقەزای دوزخورماتوو، تاكە ناوچەی جێناكۆكی نێوان هەردوو حكومەتی عیراق و هەرێمی كوردستانە لە پارێزگای سەڵاحەدین، دانیشتوانەكەی لە توركمان، كورد و عەرەب پێكهاتون.\nفه‌رماندەیەك لە هێزەكانی حەشدی شەعبی به (كه‌ركوك ناو)ی وت "دواى ئه‌وه‌ی گوێبیستی ته‌قه‌كان بوین به زوترین كات گه‌یشتینه شوێنه‌كه و توانیمان خاوه‌ن ئاژه‌ڵه‌كان بپارێزین".\nهێزه‌كه‌ی حه‌شدی شه‌عبی، ده‌ستبه‌جێ هه‌ڵمه‌تێكی گه‌ڕان و پشكنینیان له ناوچه‌كه ده‌ستپێكردووه، بۆ راوه‌دونانی چه‌كداره‌كان.\nفه‌رمانده‌كه‌ی حه‌شد كه نه‌یویست ناوی بڵاوبكرێته‌وه وتی "بەهۆی بەرزو نزمی ناوچەكە، هه‌روه‌ها هه‌بونی ژاژو دەخڵێكی زۆره‌وه نەتوانراوە هیچ چه‌كدارێك ببینرێت، دیارە دوای هاتنی ئێمە هه‌ڵاتون".\nئه‌و روداوه له كاتێكدایه، سه‌رباری راگه‌یاندنی كۆتایی داعش له عیراق به‌ڵام هێشتا جموجۆڵی چه‌كداری به‌رده‌وامه و دوو شه‌و له‌مه‌وبه‌ریش له ناحیه‌ی پردێی كه‌ركوك، په‌لاماری هێزێكی پۆلیسی فیدراڵی درا.\nبه‌پێی به‌یاننامه‌یه‌كی شانه‌ی راگه‌یاندنی ئه‌منی، له پارێزگای سه‌ڵاحه‌دین هه‌ڵمه‌تێكی سه‌ربازییان ئه‌نجامداوه، توانیویانه ده‌ستبه‌سه‌ر ده‌یان پارچه چه‌ك و ته‌مه‌نی جیاواز.


راپرسیەك:پارتەكەی مێركل لەهەڵبژاردن دەدۆڕێت PUKmedia یەکێتیی نیشتمانیی کوردستان\nلەدوا راپرسی لەسەر ئەنجامی هەڵبژاردنی گشتی ئەڵمانیا كە بڕیارە رۆژی 26ی 9ی 2021 بەڕێوەبچێت، دەركەوتوە پارتی دیموكراتی كتریستیان "پارتەكەی مێركل" ژمارەیەكی زۆر دەنگ لەدەستدەداوەو لەیەكەمەوە دەچێتە ریزبەندی دووەم.\nبەگوێرەی راپرسیەكەی رۆژنامەی بێلد، پارتەكەی مێركل 22٪ پارتی سۆشیال دیموكرات 25٪ و پارتی سەوز 15%ی دەنگەكان بەدەستدێنن كە ئەمەش بەگەورەترین دۆڕانی ئەو پارتە دادەنرێت لەماوەی حوكمڕانی ئەنگێلا مێركلدا.\nئەم ئەنجامەش لە بەرژەوەندی كاندیدە ركابەرەكان تەواو دەبێت و بەپێی هەندێك راپرسی تریش "ئۆلاف شۆلز" كاندیدی سۆیسال دیموكراتەكان دەبێتە شوێنگرەوەی مێركل لە "ئارمین لاشیت" كاندیدی هاوپەیمانی دیموكراتی كریستیان دەباتەوە.\nهەر بەپێی پێشبینی چاودێرانی سیاسی، كشانەوەی مێركل لە پۆستی راوێژكاری كاریگەری نەرێنی دەكاتە سەر ئەنجانی هەڵبژاردنەكەو پارتەكەی.\nئەو ژنە سیاسەتمەدارە لەسەر ئاستی وڵاتەكەیی و ئەوروپاو جیهان وەك كاریزما سەیردەكرێت و لەدوای 16 ساڵ لە حوكمڕانی و كێبكڕكێكردن بۆ پڕكردنەوەی پۆستەكەی، گەرموگوڕیەكەی زۆری خستۆتە نێو هەڵبژاردن و نێوەندی سیاسی.\nPUKmedia بورهان ئەمین - ئەڵمانیا


Home›هەواڵ›ڕۆژهەڵاتی ناوەڕاست›دژەتيرۆری عێراق: مانگی رابردوو 60 چەکداری داعش کوژراون\nدەزگای دژەتیرۆری عێراق کوژرانی 60 تیرۆریستی داعشی لە زنجیرە چیاکانی حەمرین راگەیاند.\nلە راگەیەنراوێکدا دەزگای دژە تيرۆری عێراق بڵاويکردەوە: “ھێزەکانی دژەتیرۆر ئەو حەشارگانەی کە تیرۆریستانی داعش لە چیای حەمرین خۆیان تیادا حەشاردابوو ئاشکراکرد، لە رۆژی 25ی مانگی رابردوو، حەشارگەکان لەلایەن فڕۆکە جەنگییەکانی عێراقەوە بۆردومانکرابوون، لە ئاکامی بۆردومانەکەدا، وێڕای خاپوورکردنی حەشارگەکان، 60 تیرۆریستی داعش کوژران”.\nباسی لەوەشکردووە: “ئەوەش لەدوای ئەوەی ئۆپراسیۆنی (شێری ئامادە) لە مانگی رابردوو بۆسەر تیرۆریستانی داعش لە چیای قەرەچووغ ئەنجامدرا و لە میانیدا، 120 حەشارگە خاپوورکران و 27 تیرۆریستیش کوژران، ژمارەیەک تیرۆریستی دیکە لە ناوچەکە بەرەو زنجیرە چیاکانی حەمرین ھەڵاتن”.\nلە کۆتایی راگەیەنراوەکەدا هاتووە: “ھێزەکانی دژەتیرۆر بەردەوامن لە ئەنجامدانی ئۆپەراسیۆن بە ئامانجی ریشەکێشکردنی تیرۆریستانی داعش”.\nوادەی ئەنجامدانی تیروپشك بۆ كارمەندانی سەر سندوقەكانی دەنگدان دیاریكرا


هەرێم: لە یەک ساڵدا 4 ملیۆن و 82 هه‌زار نەخۆش سەردانی نەخۆشخانەکانیان کردووە\nهەواڵ / کوردستان :: 09/02/2019 :: 424 جار بینراوە\nبه‌ڕێوه‌به‌رایه‌تی ته‌ندروستی هه‌ولێر ئاشكرایده‌كات: ساڵی 2018 چوار ملیۆن و 82 هه‌زار هاوڵاتی به مه‌به‌ستی چاره‌سه‌ری پزیشكی سه‌ردانی نه‌خۆشخانه و فه‌رمانگه ته‌ندروستییه‌كانیان كردووه و بڕی 21 ملیار دیناریشیان له رێكخراوه نێوده‌وڵه‌تییه‌كان وه‌رگرتووه.\nبه‌پێی شیكارییه‌كی به‌ڕێوه‌به‌رایه‌تی ته‌ندروستی هه‌ولێر كه وێنه‌یه‌كی بۆ دواڕۆژ نێردراوه، له سنووری پارێزگای هه‌ولێر زیاتر له دوو ملیۆن و 126 هه‌زار هاوڵاتی نیشته‌جێن ئه‌مه جگه له ئاواره و په‌نابه‌ر كه به‌پێی راپۆرتی نه‌ته‌وه یه‌كگرتووه‌كان له 50%ی ئه‌و ئاوارانه‌ی روویان له هه‌رێم كردووه، له هه‌ولێر نیشته‌جێن.\nهه‌ر به‌پێی شیكارییه‌كه ساڵی رابردوو زیاتر له سێ ملیۆن كه‌س له هه‌ولێر خزمه‌تگوزاری ته‌ندروستییان لەڕێگه‌ی 375 نه‌خۆشخانه و داموده‌زگای ته‌ندروستی له كه‌رتی گشتی و تایبه‌ت پێشكه‌شكراوه.\nئاماژه به‌وه‌شكراوه: له‌ساڵی رابردوودا چوار ملیۆن و 82 هه‌زار هاوڵاتی به‌مه‌به‌ستی چاره‌سه‌ری پزیشكی سه‌ردانی نه‌خۆشخانه‌و فه‌رمانگه ته‌ندروستییه‌كانیان له كه‌رتی گشتی و تایبه‌ت كردووه‌و چاره‌سه‌ری پێویستیان وه‌رگرتووه.\nله‌به‌شێكی تری شیكارییه‌كه‌دا هاتووە: له‌ساڵی 2018دا 65 ملیارو 599 ملیۆن دینار بۆ كه‌رتی ته‌ندروستی خه‌رج كراوه، به‌جۆرێك 46 ملیارو 878 ملیار له‌لایه‌ن حكومه‌تی عێراق دابینكراوه‌و 26 ملیار دیناریش له‌لایه‌ن حكومه‌تی هه‌رێم دابینكراوه‌و بڕی یه‌ك ملیاریش له گواستنه‌وه‌ی نێوان پارێزگاكان دابینكراوه، هه‌رچی رێكخراوه خێرخوزاییه‌كانیشه بەبڕی 128 ملیۆن دینار دەرمان و پێداویستی ته‌ندروستییان پێشكه‌ش به ته‌ندروستی هه‌ولێر كردووه.\nبه‌پێی شیكارییه‌كه هه‌ر هاوڵاتییه‌ك له‌ماوه‌ی ئه‌و سا‌ڵه‌دا سه‌ردانی نه‌خۆشخانه‌كانی كردبێت ته‌نها هه‌زارو 600 دیناری داوه‌ته حكومه‌ت، له به‌رامبه‌ردا حكومه‌ت بایی 85 هه‌زار دینار خه‌رجی چاره‌سه‌رییه پزیشكییه‌كانی پێشكه‌ش به هاوڵاتیان كردووه.\nسه‌باره‌ت به نه‌شته‌رگه‌ریش 23 هه‌زار نه‌شته‌رگه‌ری نیمچه تایبه‌ت له دوای ده‌وام به بڕی پێنج ملیارو 339 ملیۆن و 342هه‌زار دینار ئه‌نجامدراوه به‌راورد به نه‌خۆشخانه ئه‌هلییه‌كان بڕی زیاتر له 11 ملیار دینار بۆ هاوڵاتیان گه‌ڕاوه‌ته‌وه.\nروونیشكراوه‌ته‌وه: ساڵی پار كۆی گشتی بڕی 21 ملیار دینار داهات له رێگه‌ی رێكخراوه خێرخوازییه نێوده‌وڵه‌تییه‌كانه‌وه كۆكراوه‌ته‌وه كه ئه‌م بڕه‌ش له كڕینی ئامێرو نۆژه‌نكردنه‌وه‌ی نۆشخانه‌و كه‌رته ته‌ندروستییه‌كان خه‌رج كراوه‌ته‌وه.


پڕۆژە گەورەکە دەستبەکاربوو – به‌ڕێوه‌به‌رايه‌تى گشتى شاره‌وانيه‌كانى سلێمانى\nپڕۆژە گەورەکە دەستبەکاربوو\n<'' پڕۆژە گەورەکە دەستبەکاربوو'' لەم قەیرانەدا شارەوانییەکان بە سەدان هەلی کار دەڕەخسێنێت\nئەمڕۆ لەمیانی مەراسیمێکی تایبەتدا، پڕۆژەی کۆکردنەوە و گواستنەوە و چارەسەرکردنی خاشاکی سنووری (چەمچەماڵ و دەوروبەری) هەروەها (دوکان و دەوروبەری) دەستبەکاربوو. لەو مەراسیمەدا کە ئەندازیار سەلام بیلال، بەڕێوەبەری گشتی شارەوانییەکانی سلێمانی و رەمەک رەمەزان، قائیمقامی چەمچەماڵ و ئارام نەجات، سەرۆکی شارەوانی چەمچەماڵ دەستبەکاربوونی پڕۆژەکەیان لە شارۆچکەی چەمچەماڵەوە راگەیاند.\nوەفدی بەڕێوەبەرایەتی گشتی شارەوانییەکانی سلێمانی کە ئاسۆ شێرکۆ، جێگری بەڕێوەبەری گشتی بۆ کاروباری هونەری و حەسەن عەلی، جێگری بەڕێوەبەری گشتی بۆ کاروباری یاسایی و بەڕێوەبەری پلاندانان و گرێبەستەکان و ژینگە و هونەری و ژمێریاری یاوەری بوون، پاشان سەردانی شارۆچکەی دوکانیان کرد بۆ هەمان مەبەستی دەستبەکاربوونی پڕۆژەی خاوێنکردنەوەی (دوکان و دەوروبەری)، شاهۆ عوسمان، قائیمقامی دوکان و پشتیوان حاتەم، سەرۆکی شارەوانی دوکان هاوتای بەڕێوەبەری گشتی شارەوانییەکانی سلێمانی، بەشداربوون لە مەراسیمەکەدا.\nپڕۆژەکە بە پڕۆژەیەکی زەبەلاحی خاوێنکردنەوە دادەنرێت، بەتایبەت لەمکاتەدا کە قەیرانی دارایی بەشێکی گەورەی پڕۆژەکانی پەکخستووە، بەڵام دواجار ئەم پڕۆژەیە بە هەوڵی هەموو لایەک دواجار دەستبەکاربوو، هەروەها رۆڵی دەبێت لە بەکارخستنی دەستی کار لەو ناوچانەی کارەکەی تێدا دەکرێت بەتایبەتی.\nپڕۆژەی کۆکردنەوە و گواستنەوە و چارەسەرکردنی خاشاکی هەردوو زۆنی دوکان و چەمچەماڵ، بە بودجەی ٤٥ ملیار دینار لەسەر ئەرکی حکومەتی هەرێمی کوردستان و لەلایەن کۆمپانیای شکارەوە جێبەجێ دەکرێت.\nپڕۆژەکە ماوەی چەند مانگێکە بە هۆکاری هونەری وەستاوە، بۆیە بەڕێوەبەرایەتی گشتی شارەوانییەکانی سلێمانی بە چاودێری قوباد تاڵەبانی، جێگری سەرۆکی ئەنجومەنی وەزیران، هەستان بە دانانی میکانیزمی گونجاو بۆ دەستبەکاربوونی پڕۆژەکە، دواتر لەلایەن جێگری سەرۆکی حکومەتی هەرێمی کوردستان فەرمان کرا بە کارکردنی کۆمپانیای ناوبراو بۆ ماوەی مانگێک وەک هەڵسەنگاندنی تواناکان و چاودێریکردنی پڕۆژەکە لەلایەن بەڕێوەبەرایەتی گشتی شارەوانییەکانەوە، پاشان لە ئەگەری سەرکەوتنی کارەکەدا کۆمپانیای ناوبراو بەردەوام دەبێت لەسەر کارەکە، بەپێچەوانەوە بیر لە میکانیزمی گونجاوی دیکە دەکرێتەوە.\nڕێکخراوی(giz) تێچوی پرۆژەکان دەگرێتە ئەستۆ.


لەم وێنەیەدا کە لە 27 ئەیلول لەلایەن میلیشیاکەوە لەسەر ئینتەرنێت بڵاوکرایەوە، ئەندامانی عێراقیی کەتیبەی ئیمام عەلی سەربە سوپای پاسداران دەبینرێن.\nسوپای پاسدارانی شۆڕشی ئیسلامی ئێران (پاسداران) ماوەیەکە بەدوای گەنجانی عێراقەوەیە بۆ راکێشانیان بۆ شەڕکردن لە ناوچەکانی شەڕی هەرێمییوەك سوریا و یەمەن، چاودێران و شیکاروانانی عێراقی بە دیارونایان وت.\nکردەی راکێشانه‌كه لە شوێنی نهێنیدا ئەنجامدەدرێن لەلایەن میلیشیا عێراقیەکانی هه‌واداری ئێرانەوە، کە گەنجانی خۆشباوەڕ رادەکێشن بۆ پەیوەندیکردن بە ریزەکانیانەوە بە پارە یان بە هەڕەشە و زۆرلێکردن.\nوتەبێژی خێڵەکانی نەینەوا، شێخ موزاحیم حوه‌یت وتی: "ئێران و باڵە سەربازییەکەی، پاسداران، هەوڵی راکێشانی زیاتری چەکدارانی عێراقی دەدەن."\nبە دیارونای وت: "میلیشیا چەکدارەکانی سەر بە پاسداران، وەك عەسائیب ئەهل حەق، کەتائیب حیزبوڵا (کەتیبەکانی حیزبوڵا) لە عێراق لەگەڵ حەرەکه‌ت نوجەبا، کردەکانی راکێشانی خەڵك بەڕێوەدەبەن."\nلەم وێنەیەدا کە لە 11 کانونی یەکەم 2017 لەلایەن میلیشیاکەوە لەسەر ئینتەرنێت بڵاوکرایەوە چەکدارانی عێراقی سەربە حەرەکەت نوجەبا دەبینرێن لەکاتی پرسەیەکی سیمبۆڵیدا بۆ مردوانیان لە گۆڕستانی نەجەف.\nوتی: "ئەم میلیشیایانە نوسینگەیان هەیە کە تێیاندا بەنهێنی لاوان و هەرزەکاران رادەکێشن لە خێزانە هەژارەکانەوە بە خەڵەتاندنیان بە پارە، کە بە بڕێکی زۆر پارە دەستپێدەکات بۆ هەر خۆبەخشێك کە هەندێك کات دەگاتە 9,000 دۆلار."\nوتیشی بەدوای ئەمەدا موچەیەکی مانگانە دێت کە دەدرێت بە کەسی دامەزرێنراو یان خێزانەکەی.\nحوه‌یت وتی: "بەپارە راکێشان تەنیا شێوازی دامەزراندنیان نیە، چونکە هەڕەشە و زۆرلێکردنیش بەکاردەهێنن."\nهەوڵەکانی راکێشان لە عێراق\nحوه‌یت وتی: "لەوکاتەوەی شەڕ لە سوریا دەستیپێکردووە، ئاستی دامەزراندن خاونەبۆتەوە، چونکە میلیشیاکان زۆر شێواز بەکاردەهێنن بۆ پڕکردنەوەی پێویستییان بە چەکدار بەهەر نرخێك بێت بۆ قایلکردنی ئێرانیەکان."\nوتیشی: "لە پارێزگای دیالە چەند نوسینگەیەکی دامەزراندن هەن کە لەلایەن قەیس خەزعەلی و عەسائیب ئەهل حەقەوە بەڕێوەدەبرێن و بەمدواییانەش هی دیکە لە پارێزگای نەینەوا کراونەتەوە، بەتایبەتی لە دەشتی نەینەوا."\nراپۆرتەکان باس لە کردنەوەی نوسینگەیەکی نوێش دەکەن لە ناوچەی توز خورماتو لە خۆرهەڵاتی پارێزگای سەلاحەدین.\nوتی: "راهێنانی جەستەیی و راهێنان لەسەر بەکارهێنانی چەك بە دامەزرێنراوان دەکرێت لەو کەمپانەی هی میلیشیاکانن بە پاساوی ئامادەکردنیان بۆ شەڕ دژی پاشماوەکانی داعش و پاراستنی ئاسایش."\nوتیشی "راستییەکەی شتێکی دیکەیە" و جەختیکردەوە لەوەی "ئەوەی روودەدات نابێت په‌سه‌ندبکرێت".\nوتی: "ئێران گەنجانمان کەمدەکاتەوە و بەکاریاندەهێنێت وەك سوتەمەنییەك بۆ ئاگربەردان لە ناوچەکەو تێکدانی ئاسایش." وتیشی: "دەبێت ئەو میلیشیایانە بەرپرسیار رابگیرێن و ئەو چالاکیانەشیان کە زیان دەگەیەنن بە ئاسایشی وڵات بوەستێنرێت."\nچەکداران بەقاچاخ دەبرێنە دەرەوەی عێراق\nپسپۆڕی ستراتیژی، موئەیەد سالم جوحەیشی بە دیارونای وت: "گواستنەوەی دامەرزرێنراوانی نوێ بۆ سوریا و یەمەن بەهەمان رێگە دەکرێت کە چەکی پێ بە قاچاخ دەبرێت بۆ ئەو وڵاتانە."\nوتی دامەزرێنراوان "لەڕێگەی زەمینی یان وەك گەشتیار به‌ڕێگه‌ی ئاسمانی دەبرێن و هەندێك کاتیش یەکەم شوێنیان لوبنانە و لەوێوە بۆ یەمەن دەبرێن بە پاسپۆرتی ساختە، یان بەڕێگەی دەریایی بەقاچاخ دەبرێن".\nخەمڵاندنەکانی ئێستا بۆ ژمارەی ئەو عێراقی و لوبنانی و ئەفغانیانەی کە لەلایەن پاسدارانەوە بۆ شەڕی سوریا راکێشراون بە 20,000 بۆ 30,000 دادەنرێن و زۆرێك لەم چەکدارانە لە بەرەکانی ناوچەکانی خۆرهەڵات و باشوری سوریا جێگیردەکرێن.\nئەو گروپە چەکداریە عێراقیانەی ئێستا لە سوریا چالاکن بریتین له کەتیبەکانی ئیمام عەلی، حەرەکات نوجەبا، کەتیبەکانی سەید شوهەدا و لیوای ئیمام حسێن. هیچ زانیارییەکی دروست دەربارەی ژمارەی چەکدارانی عێراقی لە یەمەن نیە.\nلە 7 تەمموز، سەرکردەی کتیبەکانی سەید شوهەدا، ئەبو وەلا وەلائی وتی ئامادەیە لە یەمەن شەڕبکات و خۆی ناوزەدکرد بە "سەربازێکی خاکی"ی عەبدولمەلیك حوسی، سەرکردەی حوسییەکان (ئەنساروڵڵا).\nشیکاروانی ستراتیژی و سەربازی، رەبیع جواری وتی ئەو راگەیاندنە "نیازی میلیشیاکەی دەرخست بۆ جێبەجێکردنی ئەجێندای ئێران لە ناوچەکە، بەتایبەتی بۆ خۆشکردنی ئاگری شەڕی تائیفی".\nبە دیارونای وت: "ئێران بەدوای ئامانج و بەرژوەندییەکانی دەکەوێت، بەڵام ئەوانەی باجە هەرە گەورەکە دەدەن ئەوانەن کە سەریان لێده‌شێوێنرێت."\nوتیشی: "ئێران بەرپرسیارە لە تێکشکانی لاوانی عێراق بە هەڵدانیان بۆ نێو تەونی جەنگ و شەڕەکانی دەره‌وەی وڵاتەکەیان."\nهه‌ر درۆن و هیچی تر.\nبۆچی ئه‌لحاویت پاراستنی جێگا پیرۆزه‌كان له عێراق له‌لایه‌ن عێراقیه‌كانه‌وه به كۆمه‌ڵكوژیی لاوان له‌قه‌ڵه‌مده‌دات، له‌كاتێكدا ده‌بێت له‌بیرمان بێت كه ئه‌وانه‌ی كۆمه‌كی ئه‌وه‌یان كرد خه‌ڵكی خۆرئاوای عێراق بوون، هاوشانی خه‌ڵكی نه‌ینه‌وا و شوێنانی تر، كه عێراقیان كرده ناوچه‌ی شه‌ڕ؟ جگه له‌وه‌ش ده‌ستدرێژی ده‌كرایه‌سه‌ر شه‌ره‌فی خه‌ڵك، تایه‌فه‌كانی تر له عێراق ده‌رده‌كران، ژنان ده‌فرۆشران وه‌ك كۆیله و جیهادی نیكاح ده‌كرا و هتد. عێراق و گه‌له‌كه‌ی شایه‌تی ئه‌و جۆره نه‌هامه‌تییانه بوون و هه‌ن. هه‌موو كه‌سێك ده‌زانێت كه داعش له‌لایه‌ن زایۆنیسته‌كان و ئه‌مریكا و وڵاتانی كه‌نداو و وڵاتانی تره‌وه دروستكرا. ئێمه هی خوداین و هه‌ر بۆلای ئه‌ویش ده‌گه‌ڕێینه‌وه! خودامان به‌سه و ئه‌و باشترین چاره‌سه‌ركه‌ری كاروباره‌كانه دژی هه‌موو ئه‌وانه‌ی گه‌نده‌ڵی و وێرانكارییان ده‌ویست بۆ عێراق، وڵاتی پێغه‌مبه‌ران و دینداران و شارستانیه‌ته‌كان كه به‌شدارییانكردووه له به‌ره‌وپێشبردنی مرۆڤایه‌تیدا.\nئێمه خودامان به‌سه و ئه‌و باشترین چاره‌سه‌ركه‌ری كاروباره‌كانه!\nئه‌مه له‌سه‌داسه‌د راسته. ته‌نانه‌ت داعشیش گروپێكی ئێرانییه كه ئه‌جه‌ندای ئێران ده‌باتبه‌ڕێوه له ناوچه‌كه. ئێران ده‌یه‌وێت ئیمپراتۆرییه فارسییه‌كه‌ی بونیادبنێته‌وه به به‌كارهێنانی ئه‌و شیعه گومڕایانه به‌بیانوی ساخته‌وه، له‌وانه پاراستنی مه‌زهه‌به‌كه‌یان كه گوایا له مه‌ترسیدایه. ئێران به‌و خه‌ڵكه ده‌ڵێت كه سوننه‌كان گه‌وره‌ترین دوژمنیانن و ده‌بێت له‌ناوببرێن. به‌وجۆره شیعه بێچاره‌كان باوه‌ڕ به‌و درۆیانه ده‌كه‌ن.\nبۆچی ده‌بێت رێگه به سعودیه بدرێت به‌كرێگیراوانی سودانی و میسری بهێنێت، به‌ڵام رێگه‌نه‌درێت به ئێران عێراقیه‌كان بنێرێت بۆ شه‌ڕ؟!\nبه‌ڕێز ئه‌بو دیار، له‌دوای هێرشی ته‌كفیریی 2003 وه بۆسه‌ر عێراق، سوریا، لوبنان، به‌حره‌ین و یه‌مه‌ن له‌لایه‌ن گروپه تێرۆریستیه ناسراوه‌كانه‌وه كه بێشه‌رمانه و به‌ئاشكرا له‌لایه‌ن سعودیه، قه‌ته‌ر، ئیمارات و توركیاوه پشتگیری ده‌كران له‌ژێر چاودێریی ئه‌مریكا و ئیسرائیلی سه‌ركرده‌یانه‌وه، تێرۆریسته‌كان له هه‌موو لایه‌كی جیهانه‌وه هاتن و ده‌ستیانكرده كوشتن و تاوانكاری و لاقه‌كردنی ژنان. ئه‌وه ته‌نها شتێكی سروشتییه كه كرده‌وه‌یه‌ك په‌رچه‌كرداری ده‌بێت. بۆیه موجاهیدانی دڵسۆز له هه‌موو دونیای عه‌ره‌بی و ئیسلامییه‌وه دوای فه‌توای مه‌رجه‌عیه‌ت كه‌وتن و هاتن بۆ پشتگیریكردن له گه‌له سه‌ركوتكراوه‌كان. ئه‌مه په‌یوه‌ندیی نه‌بوو ته‌نها به عێراقه‌وه، به‌ڵكو خه‌ڵك له هه‌موو وڵاتانی عه‌ره‌بی و ئیسلامییه‌وه هاتن، چونكه، وه‌ك ده‌زانن، مه‌رجه‌عیه‌ت هی هه‌مووانه نه‌ك هه‌ر هی عێراقیه‌كان. دوای ئه‌وه‌ش سنووره‌كان له‌ناوچوون و موسڵمانان كافران و هه‌ودارانی ئه‌مریكا و ئیسرائیل و سعودیه‌یان تێكشكاند. ئه‌مه وه‌ك دڕكێك له چاویاندا ده‌مێنێته‌وه. له هه‌موو وڵاتانی چه‌وساوه‌دا، ئێمه قوربانی به خوێن ده‌ده‌ین له‌پێناوی خوادا، هه‌رچه‌نده موشریكانیش رقیان له‌وه بێت.\nشیعه‌كان مافی خۆیانه به‌ره‌نگاری له خۆیان بكه‌ن دوای ئه‌وه‌ی سعودیه و قه‌ته‌ر و سه‌گه‌كانی كه‌نداو سه‌گه‌كانی سه‌ر شه‌قامانی ئه‌فغانستان و چین و پاكستانیان هێنا. ده‌زگای هه‌واڵگریی سعودیه ئه‌جه‌ندایه‌كی هه‌بوو كه ده‌زگا ئیسلامیه‌كانی به‌كارده‌هێنا له وڵاتانی دیكه بۆ ناردنی زۆر له چه‌كداران وه‌ك به‌شێك له سوپای نوسره و چه‌ته ته‌كفیرییه‌كانی دیكه. فه‌تواكان له كه‌عبه‌وه، له مه‌ككه ده‌رده‌كران. ئه‌و سه‌گانه له لیبیا و تونس راهێنانیان پێده‌كرا له‌گه‌ڵ پشتگیریی میدیایی و لۆجستی له ده‌زگا هه‌واڵگریه‌كانه‌وه و دوای ئه‌وه ده‌نێردران بۆ توركیا و له‌وێوه ده‌چوونه سوریا و عێراق. ئه‌مانه راستیه‌كانن.


وڵاتانی عەرەبی و ئیسلامی دەبێ لە باڵویزانی ئەمریکا بکۆڵنەوە - Mehr News Agency\n7 berfanbarê 2017 - 21:38\nNews Code 15063\nبە ڕاپۆرتی ئاژانسی هەواڵی مێهر، سەید حەسەن نەسروڵڵا ئەمینداری گشتیی حزبوڵڵا لە وتەدانێکدا سەبارەت بە دوا گۆڕانکارییەکانی فەلەستین و ڕاگەیاندنی قودس وەک پایتەختی ڕژیمی زایۆنی لە لایەن دەوڵەتی ئەمریکاوە ڕایگەیاند: ئەمڕۆ پاش ١٠٠ ساڵ لە بەیاننامەی بالفۆر هەست دەکەن لە بەرەوڕووی بەیاننامەی نوێی بالفۆر بووینەتەوە.\n* بەرپرسایەتیی کۆمەڵگای نێودەوڵەتی هەمبەر بە بڕیاری ئەمریکا\nناوبراو بە داکۆکی لەوەی کە ڕژیمی زایۆنی و رێبەرانی ڕیز لە یاسا و بڕیارنامە و ڕێککەوتن و کۆمەڵگای نێودەوڵەتی ناگرن، وتی: تێگەیشتن لە مەترسییەکانی پاش بڕیاری ئەمریکا دەبێتە هۆی جموجۆڵێک لە کۆمەڵگای نێودەوڵەتی هەمبەر بە بەرپرسایەتی لەوبارەوە.\nجەختی لەوەش کرد کە ترامپ بەو بڕیارەی خۆی بە ڕاشکاوی قودسی ڕادەستی زایۆنیستەکان کردووە و پێی وتوون کە ئێستا بەیتولموقەدەس هی ئێوەیە.\n* بەرزبوونەوەی ڕەوتی جوولەکەیی کردنی بەیتولموقەدەس پاش بڕیاری ترامپ\nئەمینداری گشتیی حزبوڵڵا ڕایگەیاند: پاش بڕیارەکەی ترامپ ڕەوتی جوولەکەیی کردنی بەیتولموقەدەس و چێکردنی شارۆچکە زایۆنیستییەکان پەرەی سەندووە.\nنەسروڵڵا جەختی لەوەش کرد: بە گوێرەی هەڵوێستی یەمدواییەی ئەمریکا زاڵبوون بە سەر پیرۆزییەکانی ئیسلامی و کریستانی لە بەیتولموقەدەس ڕادەستی ڕژیمی زایۆنی کراوە و بەو پێیە چارەنووسی ئەو پیرۆزیانە لە قودس بەرەوڕووی هەڕەشە و مەترسی بوونەتەوە و لەمناوە گەورەترین هەڕەشە ڕووی لە مزگەوتی پیرۆزی ئەقسایە.\n* ترامپ سووکایەتی بە هەستی سەدان ملیۆن موسڵمان کردووە\nسەید حەسەن نەسروڵڵا وتی: دەبێ ئەوە لە بەر چاو بگرین کە ترامپ ڕیز لە هیچکەس و هیچ ئیرادەیەکی نێودەوڵەتی ناگرێت و ئەوی ئێمە دوێنی بینیمان سووکایەتی بە جیهان لە لایەن ترامپەوە لە پێناو ڕژیمی زایۆنی بوو. ئەو بڕیارەی ترامپ سووکایەتی و دەستدرێژی بۆ هەستی سەدان ملیۆن موسڵمان و کریستانییە.\nئەمینداری گشتیی حزبوڵڵای لوبنان جەختیشی کرد: ئێمە بەرەڕووی دەستدرێژکاریی ئاشکرای ئەمریکا بۆ بەیتولموقەدەس و دانیشتووان و پیرۆزییەکان و شوناسی مێژوویی و شارستانییەتی ئەو شارەین.\n* وڵاتانی عەرەبی و ئیسلامی دەبێ لە باڵوێزانی ئەمریکایی بکۆڵنەوە\nنەسروڵڵا ڕاشیگەیاند: هەموو دەبێ ئەو بڕیارەی ترامپ ئیدانە بکەن و دەنگی ناڕەزایەتیان هەڵبڕن، چونکا ئەو کارە سووکایەتیی ئاشکرای ئەمریکا بە پیرۆزییەکانی ئیسلامە و هەمووان دەبێ دەنگیان بخەنە پاڵ دەنگی فەلەستین.\nئاماژەی بەوەش دا: وڵاتانی عەرەبی و ئیسلامی دەبێ باڵوێزانی ئەمریکا بانگهێشت بکەن و لەوبارەوە بە فەرمی کاردانەوەیان هەبێت.\n* هەر هەنگاوێک بۆ ئاسایی کردنەوەی پەیوەندییەکان لە گەڵ ڕژیمی زایۆنی خەیانەتە\nنەسروڵڵا بە ئاماژە بە وەستانی گەلی فەلەستین لە ڕیزی پێشەوەی بەرگری لە بەیتولموقەدەس وتی: من هەمووان بانگهێشتی خۆپیساندان و مانگرتن بۆ پاڵپشتی لە بەیتولموقەدەس و شەرمەزار کردنی بڕیاری ترامپ دەکەم و چاوەروانی ئەوە دەکرێت کە تەواو ڕێکخراوە عەرەبی و ئیسلامییەکان بۆ ئیدانەکردنی ئەو بڕیارە بە دەرکردنی بەیاننامە دەنگ هەڵبڕن و دەبێ بە باڵوێزانی ئەمریکا لە وڵاتە جۆراوجۆرەکان ڕاگەیێندرێت کە ئەو بڕیارە ناوچە بەرەوڕووی مەترسی و ئاڵۆزی دەکاتەوە.\nوتیشی: من خوازیاری وەستاندنی تەواو پەیوەندییە ئاشکرا و نهێنییەکان لە گەڵ ڕژیمی زایۆنی و وەستاندنی پەیوەندییە دیپلۆماسییەکان لە گەڵ تەل ئاویو و وەستاندنی هەرجۆرە ئاسایی کردنەوەی پەیوەندییەکم و ئەو کارە بە لای منەوە لەم دۆخەدا خەیانەت بە بەیتولموقەدەسە.\n* وڵاتانی ئیسلامی و عەرەبی لە هەموو بوارێکدا پاڵپشتی لە فەلەستین بکەن\nئەمینداری گشتیی حزبوڵڵا ڕایگەیاند: دەبوو هەموو هەنگاو و پرۆتۆکۆلەکان بۆ گەمارۆدانی ڕژیمی زایۆنی لە هەموو بوارەکاندا چالاک بکرتەوە و خەڵکی فەلەستین بە دەرکردنی بەیاننامەیەک داکۆکی لە هەنگاوی تێکدەرانەی ترامپ بۆ ئاشتەوایی بکەن. هەروەها دەبێ داکۆکی لە گەڕانەوە بۆ دانوستانەکانی بەر لەو بڕیارە بکرێت.\nزیادی کرد: هەروەها وڵاتانی ئیسلامی و عەرەبی لە بەیاننامەکانیاندا جەخت لەوە بکەنەوە کە بەیتولموقەدەس پایتەختی هەمیشەییی و حاشاهەڵنەگری فەلەستینە و بە ڕاگەیاندنی ئینتیفازەی نوێی فەلەستینی و تەشەنەسەندنی ئۆپەراسیۆنی خۆڕاگری، پاڵپشتیی خۆیان لە هەموو بوارەکان و لەوان چەک و چۆڵ، دارایی و سیاسی بۆ گەلی فەلەستین دەرببڕن.\n* بانگهێشتی جەماوەری بۆ خۆپیشاندان لە پێناو پاڵپشتی لە فەلەستین\nنەسروڵڵا ڕاشیگەیاند: دەبێ بۆ تێپەڕبوون لەو قەیرانە عەرەبی و ئیسلامییە مشۆرێک بگیردرێتە بەر، چونکا پیرۆزییەکان لە مەترسیدان و من هەمووان بۆ خۆپیشاندان لە پێناو پاڵپشتی لە فەلەستین و ئیدانەکردنی بڕیاری ترامپ بانگهێشت دەکەم.


پنتاگۆن وەڵامی گروپە چەکدارەکانی عێراق دەداتەوە – Politic Press\nپنتاگۆن وەڵامی گروپە چەکدارەکانی عێراق دەداتەوە\nبەرپرسێکی پنتاگۆن بە ڕۆژنامەکانی ئەمریکای ڕاگەیاند، هێزەکانی ئەمریکا لە دوای 31ی کانونی یەکەم لە عێراق دەمێننەوە بەڵام کۆتایی بە ئەرکی شەڕ کردن دەهێنن، ئەمەش وەڵامێکە لە لایەن ئەمریکیەکانەوە بۆ ئەو گروپە چەکدارانەی دەیانەوێت بە زۆر ئەمریکا بکەنە دەرەوە.\nڕۆژنامەی نیوزویکی ئەمریکی ڕاپۆرتەکی بڵاو کردەوە، سەبارەت بە هەڕەشەکانی گروپە چەکدارەکانی عێراق کە لە ئەمریکیەکانی دەکەن ئەگەر بێتو دوای 31ی کانونی یەکەم لە عێراق بمێننەوە، لە دوای نیوەی شەو دەیانکەنە ئامانج.\nجێسیکا ماکنۆلیتی وتەبێژی پنتاگۆن بە نیوز ویکی ڕاگەیاند، پێگەی ئەمریکا لە عێراق نەگۆڕاوە هیچ پاشەکشەیەکی تەواو پلانی بۆ دانەنراوە.\nماکنۆلیتی وتیشی، ئەمریکا پابەند دەبێت بەو پەیمانەی لە مانگی تەمموزی 2021دا لە دیالۆگێگی ستراتیجیدا دای بە عێراق سەبارەت بە کۆتایی هێنانی ئەرکی شەڕ لە لایەن هێزەکانی ئەمریکا لە کۆتایی ساڵدا.\nئاماژەی بەوەشدا، مانەوەی هێزەکانی ئەمریکا لە عێراق لەسەر بانگهێشتی حکومەتی عێراقەو بۆ ئەوەی یارمەتی و ئامۆژگاری و زانیاری لە نێوان دەزگا هەواڵگرییەکاندا ئاڵوگۆڕ بکەن و پالپشتی هێزە عێراقیەکان بکەن بۆ بەرەنگاربوونەوەی داعش.\nلە ماوەی 10 مانگدا شەش پیاو لەلایەن ژنانەوە كوژراون\nمستەفا كازمی، دەستگیركردنی بكوژانی هیشام هاشمی راگەیاند\nدووباندی ساختەکار دەستگیر کران\nنەتەوەیەكگرتووەكان: لەگەڵ گەڕانەوەی ئارەزوومەندانەی ئاوارەكانداین\nسبەینێ لە كۆبونەوەی ئەنجومەنی وەزیران بڕیار لەسەر دەرماڵەی خوێندكاران دەدرێت


یه‌كێتی ناوه‌ندی باله‌ی عێراق بڕیاری دا\nله درێژه‌ی كۆبونه‌وه‌كانی خۆیدا و وه‌ك ئاماده‌كاری بۆ ئه‌نجام دانی وه‌رزی نوێی خولی نایابی تۆپی باله‌ی یانه‌كانی عێراق ، یه‌كێتی ناوه‌ندی باله‌ی عێراق كۆبونه‌وه‌ی خۆی ئه‌نجام داو بڕیاری دا له خولی ئه‌م ساڵی یانه‌كانی عێراق بۆ ئاستی نایاب دا هه‌ر یانه‌یه‌ك بۆی هه‌بێت به پیشه‌گه‌رێك پێكهاته‌كه‌ی به‌هێز بكات .\nله‌و كۆبونه‌وه‌یه‌دا كه به ئاماده‌بوونی سه‌رۆك و جێگر و ئه‌ندامانی یه‌كێتیه‌كه به‌ڕێوه چوو چه‌ندین بڕیار دران به‌م شێوه‌یه :\n1 - خولی نایابی تۆپی باله‌ی یانه‌كانی عێراق له به‌رواری 1 / 10 / 2019 ده‌ست پێده‌كات كه خوله‌كه تایبه‌ته به وه‌رزی 2019 - 2020 .\n2- له به‌رواری 20 / 8 تا 10 / 9 / 2019 لیستی ناوی ده‌سته‌ی ڕاهێنه‌ر و یاریزانانی یانه‌كان هاپێچ له‌گه‌ڵ گرێبه‌سته‌كانیان وه‌رده‌گیرێت .\n3- واده‌ی ڕاكێشانی تیروپشكی خولی نایاب بۆ وه‌رزی نوێ له به‌رواری 14 / 9 / 2019 ده‌بێت .\n4 - ڕێگه‌پێدان بۆ هه‌ریانه‌یه‌ك بۆ به‌شداری پێكردنی یاریزانی پیشه‌گه‌ری ( ده‌ره‌كی ) به پێی یاساو ڕێنماییه‌كانی یه‌كێتیه‌كه‌مان و له ماوه‌ی ئه‌و وه‌رزه ده‌توانرێت بۆ یه‌ك جار ئه‌و یاریزانه بگۆڕدرێت .\n5- پابه‌ند بوونی یانه‌كان به به‌شداریپێكردنی یاریزانانی موالید 2001 یان 2002 وه جێگره‌وه‌ی ده‌بێت له 2003 بێت و یاری بكات .\n6- لیژنه‌ی پێش بڕكێكان بڕیار ده‌دات له ڕۆژانی ئاینده بۆ بلاَو كردنه‌وه‌ی خشته‌ی هونه‌ری تایبه‌ت به وه‌رزی 2019 - 2020 ی خوله‌كه .\nئه‌م بابه‌ته 7582 جار خوێنراوه‌ته‌وه\nیانه‌كان بایكۆتی كۆبونه‌وه‌كه‌ی یه‌كێتی تۆپی پێی عێراق ده‌كه‌ن\nسه‌ره‌تای مانگی ته‌مووز خولی نایابی عێراق ده‌ست پێده‌كاته‌وه


كامەرانی قەرەداغی: ڕوودانی كارەسات بەهۆی كۆرۆناوە لە كوردستان بۆ خەڵك تۆقاندنە – تۆڕی میدیایی خەڵک\n2020/06/03 - 11:25 AM\nپزیشكێكی ڕاوێژكاری نەخۆشیەكانی سنگ و بۆری هەوا ڕایدەگەیەنێت، لە سنووری چواردەوری سلێمانی، لە كۆتایی مانگی چوار زۆر گەشبین بووم بەوەی ئێمە ئەگەری ئەوە هەیە لە هەفتەی یەكەمی مانگی پێنجدا، یان ناوەڕاستی مانگی پێنج شایی بگێڕین، هەمیشە یەكێك لە دروشمەكانی من تكایە شایمان لێمەكەن بە شین و هەمیشە ئێمە تەقدیری هاوڵاتیانمان كردووە و ئەوەی ڕوویدا لە دوای ئەوەوە بەتایبەتی ڕێكارەكان شلكرایەوە، دوای ئەوە كۆمەڵێك مەسەلەی سیاسی، كۆمەڵایەتی، بژێوی و ئابوری، هەروەها بەپلەی یەكەم حكومەت خۆی وەكو حكومەت سەری گەورە بكات بە سەرچاوەی سەرەكی، چونكە بەڕاستی لە ڕۆژگارێكی ئاوا كە مرۆڤی كورد تووشی ئەم نەهامەتییە بێت، حكومەت چۆن پێشووتر چووە قەرزی كردووە، بۆ كۆمەڵێك شتی تر كە زۆربەی هاونیشتمانییان ئاگایان لێی نیە قەرزەكە بۆچییە؟! دەبوایە بۆ ژیان و گوزەرانی خەڵك قەرزی بكردایە، ئەوە بوو خەڵكەكە تووشی نەهامەتی بووە و خەڵكییان كردۆتە ژوورەوە. دوای ئەوەی كە شلیان كردەوە بەشێوەیەكی زۆر نازانستی بەڕەڵایانكرد، ئەوە بوو لە هەندێك شوێندا دۆكۆمێنت هەیە ئێستا ئەو خەڵكانەی كە لەسەر سنوورەكان بوون و قسەیان كردووە، دەڵێن سنوورەكانییان چۆڵ كردووە و هاتوچۆ هەبووە و خەڵكییان بە قاچاغ هێناوە، لە ئێران و بەغداوە.\nد.كامەران قەرەداغی پزیشكێكی ڕاوێژكاری نەخۆشیەكانی سنگ و بۆری هەوا بە دەنگی ئەمریكای ڕاگەیاند، كەیسمان هەیە ئێستا لە بەغدا و ناوچەكانی عێراقەوە خۆیان كردۆتەوە بە كوردستاندا. بۆ ئاگاداریتان لەم ناوەڕاستی مانگی پێنجە خەڵكێكی زۆر زۆر لە بەغداوە هاتوون و لەناو شارەكانی كوردستاندا گەڕاون، كەواتە هۆكارەكانی زیادبوونی كۆرۆنا ڤایرۆس، هاتوچۆیەكی بەردەوام هەبووە، لە سنوورەكانەوە، پێنجوێن شاهێدی حاڵەكەیە، كە زیاتر لە 50 حاڵەتی تیا بووە، ئەگەر ئەمڕۆ زیاتریش نەبوو بێت.\nوتیشی”بەهیچ شێوەیەك لە كوردستانەوە ئەوەمان ڕانەگەیاندووە كە كۆرۆنا تەواو بووە، چونكە كۆرۆنا لە كوردستان تەواو نەبووبوو، ژمارەكان زۆر زۆر كەم ببوونەوە، ژمارەكان لەپڕ زیادیكردەوە هەر لێرەشدا دڵنیای دەكەمەوە، كە ئەمە پێی ناوترێت شەپۆلی دووەمی كۆرۆنا، بەڵام هۆكاری سەرەكی بۆ زیادبوونی ژمارەكانی كۆرۆنا ئەوە بوو كە ژمارەیەكی زۆر هەر خۆی هەبوون لەناو شارەكاندا، ئێمە هەمیشە ئەوەمان وتووە ئەگەر 10 كەس دەستنیشانكران، ئەوا 100 ی تر، یان 50ی تر هەیە، ئەوە بوو بە خێرایی و بەبێ بەرنامە شتەكان تێكچوو، لەبەرئەوە، ئەو شتە كە ڕوویدا ئێستا پێوەی دەناڵێنین”.\nڕوونیشیكردەوە، ئەم زاراوانەی لەناو خەڵكدا بڵاوبوونەتەوە، مرۆڤ ناتوانێت بەیەكجار لە مێشكی خەڵكی بەرێتە دەرەوە، چونكە بەڕاستی دەبێت زۆر قوڵایی زانستت هەبێت لە ڤایرۆسەكە، دەبێت خەڵكی بەرامبەرەكەشت بەو ئەندازەیە بزانێت، بۆ ئەوەی پێی بڵێیت كە شتێك مەترسیدارە و كوشندەیە، بۆ نموونە كە دەڵێیت مەترسیدارە، ئێستا ئەگەر بەراوردی ئەم ڤایرۆسە بكرێت نیشانەكانی كۆمەڵێك خەڵك زیاترە، ئێستا خەڵك وایلێهاتووە نایەت خۆی كەرەنتین بكات، خەڵكەكە خۆی لە ماڵەوە دەبێت و دەچێت بۆ لای دكتۆر، دەچێت بۆ عەیادەكان، لەوێ كانۆلایان بۆ دادەنێن و چارەسەری تریان دەكەن، لەكۆتاییدا وایلێدێت هەر خۆی نییە، كەسوكارەكەی دەیگرێت، وردە وردە دەچێتە سییەكانییانەوە و زیاد دەكات و نیشانەیان لێدەردەكەوێت.\nسەبارەت بە دروستبوونی كارەسات لە هەرێم كامەران قەرەداغی ڕایگەیاند، كارەسات بوونی نیە، مێژووی كورد بە ئەنفالدا ڕۆیشت، بە شەڕی ناوخۆدا ڕۆیشتووە، مێژووی كورد لەژێر دەستی سەدام حسێن و شای ئێران و ئێستای خومەینی و ئەردۆغان و سوریا و ئەوەتا سوریا كیانی خۆیانییان هەیە، ئەوانە ترساندنی خەڵكە، بڕۆ سەیری ئەمریكا بكەن 100 هەزار كەس مردووە. لە سوید و نەرویج و دانیمارك ژمارەی مردووەكانییان چەند سەدێكە، ئەمانە پێشكەوتوترین سیستەمی تەندروستیی جیهانییان هەیە. لە ئیسپانیا و فەڕەنسا و ئیتالیا، ئەوانە سەریان بەرزە، چونكە نەتەوەكە خۆی سەری بەرزە، شانازی بە سەركردەكانییانەوە دەكەن، باسی كارەسات نەكراوە. لە سوید و نەرویج خەڵكەكە چوونەتەوە سەر شەقام و ئیشی خۆیان دەكەن، كەسیش باسی كارەسات ناكات، لە هۆڵەندا و ئەڵمانیا كەس باسی كارەسات ناكات، بەس لێرەیە. ئێمە نەتەوەیەكین بە تراژیدیا دەژین، نەتەوەیەكین خەڵك بتۆقێنین، هەركاتێك خەڵك ترسێنرا و تۆقێنرا ئیتر كۆنتڕۆڵ دەكرێت.\nجەختی لەوەش كردەوە، باسكردن لە ڕوودانی كارەسات بەهۆی كۆرۆناوە لە كوردستان بۆ خەڵك تۆقاندنە، ئەگەر زانستی كۆرۆنا وەكو خۆی باس بكرێت، بەراورد بكرێت لەگەڵ وڵاتانی جیهاندا، بۆیان باس بكرێت لێرە چۆنە و لەوێ چۆنە و خەڵكەكە چۆن مامەڵەی كردووە، خەڵك لە ڤایرۆسەكە تێدەگات، دەسەڵات لە كوردستان نایەوێت مرۆڤی كورد لە ڤایرۆسەكە تێبگات. یەك كەس كە دەمرێت خەڵكەكە تووشی شۆك و زەندەق دەكەن، بۆ ئەوەیە ئەو خەڵكە بترسێت و بە ئارەزووی خۆیان كۆنتڕۆڵییان بكەن، باشترین هۆكار بۆ كۆنتڕۆڵكردنی مرۆڤ ترس و تۆقاندنە.\nڕوونیشیكردەوە، ئێستا كوردستان لەبەردەم زیادبوونی حاڵەتەكانی كۆرۆنادایە، ناڵێم بۆچی لەم شار كەمترە لەو شارە زیاترە، هەموومان دەزانیین بۆچی؟ لەهەر شوێنێكدا تۆ هاتی لەسەرخۆ و بەڕێكوپێكی و بە سیستەم ڕێكارەكانی ئەوەی كە قەدەغەیە هەڵیدەگریت و شتێكی تر لەشوێنی دادەنێیت و بەدواداچونی جوان دەكرێت و لە ئێرانەوە نایەڵیت خەڵك بێت و نایەڵیت قاچاغچی بێت، ئەمانە بەداخەوە لەناوچەی ئێمە زۆر كەم كرایەوە ئێمە دەڵێین ئێستا كوردستان لەبەردەم زیادبوونی حاڵەتەكانی كۆرۆنا ڤایڕەس دایە. نەخۆشمان بۆ دێت كە لەمەودوا نیشانەیان زۆرترە، هەندێكیان پێویستییان بە دەزگای هەناسەدانە، ئەمە سیستەمی نەخۆشییەكەوایە.\nئاشكراشیكرد، گۆڕەپانەكە وا دەڵێت. ئێستا كە ناكۆكی فیكری و سیاسی دروستبووە لەسەر بنەمای ئابوری و ئیدارەی سیاسی كوردستان كۆمەڵێك بەرئەنجامی دروستكردووە. ئەمە قسەی منە قسەی بیرمەندی حیزبەكانی ترە، هادی عەلی و شاسوار عەبدولواحید و ئەندام پەڕلەمانەكانییان و هەموویان وا دەڵێن، كەواتە ئێستا لەسەر ئاستێكی باڵای سیاسی ئەم قسەیە دەكرێت، بەڵام وەكو زانست دەڵێم هەمیشە نەخۆشی و زانست دەتوانرێت بەكاربهێنرێت بۆ دەسكەوتی سیاسی ئەمە لە دنیا ڕوونە. لە كوردستان 29/5 سەرۆك وەزیرانی هەرێمی كوردستان پەیامێكیداوە بۆ نەتەوە، بۆ نیشتیمان، كەچی لەناو پەیامەكەدا لایەنێكی سیاسی تاوانبار دەكات بەوەی كە كۆرۆنا ڤایڕەس بەكاردەهێنێت بۆ خۆی، ئەمە مەترسیدارە.\nقەرەاغی ڕاشیگەیاند، كوردستان نابێت بەهیچ وڵاتێكی تر، كوردستان هەروەكو خۆی دەمێنێتەوە، لەڕووی تەندروستییەوە، هەتا ئەگەر 2000 حاڵەتی تریشمان ببێت، كوردستان تایبەتمەندی خۆی هەیە.\nوتیشی”كوردستان قۆناغێكی زۆر باشی بڕیوە. دوێنی لە نەخۆشخانە بووم خەڵكێكی زۆر ماسكی پێ بوو، سێ ڕۆژ پێش ئەوە كەس ماسكی پێ نەبوو. خەڵك فێربووە ئێستا خۆی دەپارێزێت. هەولێر و دهۆك ڕێژەكەیان زۆر باشە، ماوەتەوە ئەم ناوچەی سلێمانییە لەگەڵ پێنجوێندا. پێنجوێن ڕوونە كە بۆچی وایلێهاتووە، ئەویش لەبەر مەرزی باشماخ و هەروەها لەبەر قاچاغچی، كە هاتوونەتە ناو شارەكانەوە، و خەڵكی شارەكە خۆیان زۆر زۆر باش دەزانن”.\nحكومەتی هەرێمڤایرۆسی كۆرۆناهەرێمی كوردستان\nبومەلەرزە چەند شارێكی كوردستان دەهەژێنێت


دووەم پاشایان 1 KSS – 2. Könige 1 HOF | Biblica\nدووەم پاشایان 1 KSS – 2. Könige 1 HOF